sagorsarker/bangla-wikipedia huggingface dataset:
মাচিকো কিও

মাচিকো কিও (২৫শে মার্চ, ১৯২৪) প্রখ্যাত জাপানী চলচ্চিত্র অভিনেত্রী। তার চলচ্চিত্র জীবনের মূল সময় ছিল ১৯৫০-এর দশক। জাপানের অভ্যন্তরে তিনি বিপুল খ্যাতি অর্জন করেছিলেন তৎকালীন সেরা দুজন জাপানী পরিচালকের সেরা দুটি ছবিতে অভিনয় করে। ছবি দুটি হল আকিরা কুরোসাওয়ার রাশোমোন এবং কেনজি মিজোগুচির উগেসু।
চলচ্চিত্রে প্রবেশের পূর্ব ১৯৪৯ সালের দিকে মাচিকো নৃত্যের প্রশিক্ষণ নিয়েছিলেন। এর পরের বছরই কুরোসাওয়ার রাশোমোন ছবিতে অভিনয়ের জন্য বিশ্বজোড়া খ্যাতি অর্জন করেন। তার অভিনয় করা আরেকটি বিখ্যাত ছবি হচ্ছে কোন ইচিকাওয়ার "অড অবসেশন" (১৯৫৯)।
জাপানের বাইরে কেবল একটি ছবিতেই তিনি অভিনয় করেছিলেন। এটি হল "দ্য টিহাউজ অফ দ্য অগাস্ট মুন"। এতে তিনি "লোটাস বোসোম" চরিত্রে অভিনয় করেছেন। তার বিপরীতে অভিনয় করেছিলেন মার্লোন ব্র্যান্ডো এবং গ্লেন ফোর্ড।
এখন তার বয়স আশির উপরে। এই বয়সেই তিনি জাপানের প্রথাপত নাট্যমঞ্চে অভিনয় করেন। বিখ্যাত প্রযোজক ফুকুওকা ইশির মঞ্চে তাকে দেখা যায়। "দ্য টিহাউজ অফ দ্য অগাস্ট মুন" ছবির জন্য তিনি গোল্ডেন গ্লোব মনোনয়ন লাভ করেছিলেন। এছাড়া বহু পুরস্কার জিতেছেন। নিপ্পন আকাদেমি-শো থেকে তাকে আজীবন সম্মাননা পুরস্কারে ভূষিত করা হয়েছে।
আব্দুল গাফফার খান

আব্দুল গাফফার খান () (৬ ফেব্রুয়ারি ১৮৯০ - ২০ জানুয়ারি ১৯৮৮) ভারতে ব্রিটিশ শাসনে তার অহিংসের জন্য একজন পশতুন বংশোদ্ভূত ভারতীয় রাজনৈতিক হিসেবে পরিচিত ছিলেন। তৎকালীন ভারতের উত্তর- পশ্চিম সীমান্তে বিশৃঙ্খলা ও সাম্প্রদায়িক দাঙ্গা রোধে মহাত্মা গান্ধীর অহিংস নীতি প্রচার ও ধারণ করার জন্য তাকে সীমান্ত গান্ধী উপাধি দেয়া হয় বলে ধারণা করা হয়। এছাড়াও তিনি সর্বদাই মহাত্মা গান্ধীর অহিংস নীতির একজন একনিষ্ঠ সমর্থক ছিলেন।
১৯৬৭ সালে 'নেহেরু পুরস্কার' এবং ১৯৮৭ সালে ভারতরত্ন পুরস্কারে সম্মানিত হন আব্দুল গাফফার খান। 'ভারতরত্ন' পুরস্কার প্রাপক প্রথম অ-ভারতীয় ব্যক্তি ছিলেন তিনি।
গরিলা

গরিলা হল প্রাইমেটদের মধ্যে আকৃতিতে বৃহত্তম। এরা প্রাইমেট পরিবারের এক ধরনের তৃণভোজী, মাটিতে বসবাসরত প্রাণী। এদের বাস আফ্রিকা মহাদেশের জঙ্গলে।
গরিলাদেরকে দুইটি প্রজাতিতে ভাগ করা হয়। মানুষের সাথে গরিলার ডিএনএ-এর প্রায় ৯৭-৯৮% মিল রয়েছে। । শিম্পাঞ্জীদের পরে এরাই মানুষের নিকটতম সমগোত্রীয় প্রাণী।
গরিলারা নিরক্ষীয় বা উপনিরক্ষীয় বনাঞ্চলে বাস করে। পাহাড়ী গরিলা আফ্রিকার আলবার্টাইন রিফ পর্বতে বাস করে, সমূদ্রসমতল হতে যে এলাকার উচ্চতা প্রায় ২২২৫ হতে ৪২৬৭ মিটার। সমতলের গরিলারা ঘন জঙ্গলে বাস করে।
গোলটেবিল বৈঠক (ভারত)

ব্রিটিশ সরকারের সাইমন কমিশন ভারতের সংবিধান সংশোধনের লক্ষ্যে ১৯৩০ সাল থেকে ১৯৩২ সালের মধ্যে তিনবার গোল টেবিল বৈঠক করে। লর্ড আরভিন ভাইসরয় ও তার বন্ধু তৎকালীন ব্রিটেনের প্রধানমন্ত্রী রামসে ম্যাকডোনাল্ড এর কাছে মহাম্মদ আলী জিন্নার অনুরোধের কারণে এই বৈঠক অনুষ্ঠিত হয়েছিল। ভারত বাসীর অধিক প্রতিরোধ করার জন্য তারা কোনো প্রতিবেদন পাঠায়নি।
১৯৩০ সালের ১২ নভেম্বর মহামান্য পঞ্চম জর্জ লন্ডনের হাউজ অফ লর্ডসে এই গোল টেবিল বৈঠক উদ্বোধন করেন এবং সভাপতিত্ব করেন ব্রিটিশ প্রধানমন্ত্রী রামসে ম্যাকডোনাল্ড।
কংগ্রেস প্রথম গোল টেবিল বৈঠক বাতিল ঘোষণা করলে সাপ্রু, মুকুন্দ রামরাও জয়কর ও শ্রীনিবাস শাস্ত্রী মীমাংসার অনুরোধ করেন। মহাত্মা গান্ধী ও ভাইসরয় লর্ড আরউইনের মধ্যে গান্ধী-আরউইন প্যাক্ট এর মাধ্যেম মীমাংসায় আসেন এবং গান্ধীকে কংগ্রেসের একক প্রতিনিধি হিসেবে এবং ভারতীয় নারী সমাজের পক্ষে সরোজিনী নাইডু দ্বিতীয় গোল টেবিল বৈঠকে যোগ দেন।
তৃতীয় ও শেষ সম্মেলন শুরু হয় ১৯৩২ সালের ১৭ নভেম্বর। মাত্র ৪৬ জন প্রতিনিধি অংশগ্রহণ করেন এবং ভারতের প্রধান প্রধান রাজনৈতিক ব্যক্তিবর্গ এতে উপস্থিত ছিলেন না। ব্রিটেনের লেবার পার্টি ও ভারতীয় জাতীয় কংগ্রেস এতে অংশগ্রহণ বর্জন করেন।
ভারতীয় প্রতিনিধি: আকবর হায়দারী (হায়দারাবাদের দেওয়ান), মির্জা ইসমাইল (মহীশুরের দেওয়ান), ভি. টি কৃষ্ণমাচারি (বারোদার দেওয়ান), ওয়াজাহাত হুসাইন (জম্বু ও কাশ্মীর), স্যার সুখদেও প্রাসাদ (উদয়পুর, জয়পুর, যোধপুর), জে এ সুরভী (কোলহাপুর), রাজা উদ নারায়ণ বিসর্য (ভোপাল), মনুভাই মেহতা (বিকানের), নওয়াব লিয়াকত হায়াত খান (পাতিয়ালা), ফতেহ নসীব খান (আলওয়ার রাজ্য), এল এফ রাশব্রুক উইলিয়ামস (নবনগর), সারিলার রেজা
ব্রিটিশ-ভারতীয় প্রতিনিধি: তৃতীয় আঘা খান, বি আর আম্বেদকর, ববিলির রামকৃষ্ণ রাঙা রাও, স্যার হুবার্ট কার (ইউরোপীয়), নানক চাঁদ পণ্ডিত, এ এইচ গজনবী, হেনরি গিডনি (ইঙ্গ-ভারতীয়), হাফিজ হিদায়েত হুসাইন, মুহম্মদ ইকবাল, মুকুন্দ রামরাও জয়কর, চৌয়াসজি জাহাঙ্গীর, এন এম জোশি (লেবার পার্টি), নরসিংহ চিন্তামন কেলকার, আর্কট রামস্বামী মুদালিয়ার, বেগম জাহানারা শাহনেওয়াজ (নারী), এ পি পাত্র, তেজ বাহাদুর সাপ্রু, ডঃ সাফায়াত আহমদ খান, স্যার সাদি লাল, তারা সিংহ মালহোত্রা, স্যার নৃপেন্দ্র নাথ সরকার, স্যার পুর্শত্তম ঠাকুরদাস, মুহাম্মদ জাফরুল্লাহ খান।
ভারত শাসন আইন, ১৯৩৫

১৯৩২ খ্রিস্টাব্দের নভেম্বর মাসে লন্ডনে তৃতীয় গোল টেবিল বৈঠক অনুষ্ঠিত হয়। কংগ্রেস যথারীতি ওই বৈঠকে যোগদান করেনি। অন্যান্য দল ও সম্প্রদায়ের অনেক কম সংখ্যক প্রতিনিধি এই বৈঠকে যোগদান করেছিলেন। তাঁরা ভবিষ্যৎ শাসনতন্ত্রে কয়েকটি প্রগতিশীল ব্যবস্থা গ্রহণ করতে চাইলে ব্রিটিশ সরকার তা প্রত্যাখ্যান করে। তবে এই বৈঠক এবং পরবর্তী আলোচনা সমূহের ফলশ্রুতি হিসাবে ১৯৩৫ খ্রিস্টাব্দের ভারত শাসন আইন বিধিবদ্ধ হয়। ১৯৩৩ খ্রিস্টাব্দে পার্লামেন্টের উভয় কক্ষের সদস্যদের নিয়ে গঠিত জয়েন্ট সিলেক্ট কমিটির রিপোর্ট, ব্রিটিশ সরকারের প্রকাশিত শ্বেতপত্র বা সরকারি দলিল প্রভৃতির সুপারিশ ও আলোচনার ভিত্তিতে ব্রিটিশ সরকার ১৯৩৫ খ্রিস্টাব্দের ভারত শাসন আইন রচনা করেন। ১৯৩৪ খ্রিস্টাব্দে আইন অমান্য আন্দোলন প্রত্যাহারের পর ১৯৩০ ও ১৯৪০ -এর দশকে ভারতে জাতীয়তাবাদী আন্দোলন দুটি ধারায় চলতে থাকে। একটি কংগ্রেসের নেতৃত্বে জাতীয় আন্দোলন, অপরটি বামপন্থীদের নেতৃত্বে বামপন্থী আন্দোলন। কংগ্রেস নিয়ম তান্ত্রিক আন্দোলনের মাধ্যমে স্বাধীনতা লাভের পক্ষপাতি ছিলেন এবং বামপন্থীরা গণ আন্দোলনের মধ্যে দিয়ে দেশের শ্রমিক, কৃষক ও সাধারণ মানুষের বিভিন্ন দাবিদাওয়া আদায়ের ব্যাপারে সচেষ্ট ছিলেন। এই পরিস্থিতিতে ব্রিটিশ সরকার ভারতীয়দের সন্তুষ্ট করার জন্য ১৯৩৫ খ্রিস্টাব্দে ভারত শাসন আইন প্রণয়ন করেন।
ভারত শাসন আইন ১৯৩৫ ছিল ব্রিটিশ সরকার রাজের পরাধীন ভারতের শেষ সংবিধান। এই আইনের গুরুত্বপূর্ণ বিভিন্ন দিক ছিল:
ভারত শাসন আইন অনুসারে ভারতে ব্রিটিশশাসিত প্রদেশ, দেশীয় রাজ্য এবং চিফ কমিশনার শাসিত প্রদেশ গুলিকে নিয়ে এক সর্বভারতীয় যুক্তরাষ্ট্র গঠনের ব্যবস্থা করা হয়। যুক্তরাষ্ট্রের প্রধান পরিচালক হন গভর্নর জেনারেল। গভর্নর জেনারেল তাঁর মনোনীত তিনজন সদস্য নিয়ে একটি গভর্নর বোর্ড গঠন করেন। এই তিন সদস্য বিশিষ্ট পরিষদের সাহায্যে গভর্নর জেনারেল ভারতবর্ষের প্রতিরক্ষা, বৈদেশিক নীতি, খ্রিস্টধর্ম সংক্রান্ত বিষয় পরিচালনা করতেন। অন্যান্য বিষয়গুলি পরিচালনার জন্য একটি মন্ত্রিসভা গঠন করা হয়। মন্ত্রীগণ তাঁদের কাজের জন্য আইনসভার কাছে দায়ী থাকতেন। কয়েকটি বিশেষ ক্ষেত্রে, যেমন দেশে শান্তিশৃঙ্খলা বজায় রাখা ইত্যাদি ব্যাপার গভর্নর জেনারেল, লেফটেন্যান্ট গভর্নর জেনারেল মন্ত্রিসভার পরামর্শ গ্রহণ নাও করতে পারেন। যুক্তরাষ্ট্রের আইনসভা দুটি পরিষদ নিয়ে গঠিত হবে। উচ্চকক্ষের নাম হবে রাষ্ট্রীয় বোর্ড বা রাজ্যসভা (Council of States and National Assembly) এবং নিম্নকক্ষের নাম হবে ব্যবস্থাপকসভা (Federative Assembly)। রাষ্ট্রীয় বোর্ড বা রাজ্যসভা একটি চিরস্থায়ী সংসদ হবে এবং এর এক তৃতীয়াংশ সদস্যের প্রতি তিন বছর অন্তর কার্যকাল শেষ হবে এবং সেই জায়গায় নতুন করে সরকারি ও রাজকীয় গেজেটে প্রজ্ঞাপন দ্বারা সদস্য নেওয়া হবে। অবসরগ্ৰহীতা সদস্যরা পুনরায় নির্বাচিত ও মনোনীত হতে পারবেন। রাষ্ট্রীয় বোর্ডের সদস্য সংখ্যা হবে অনধিক ২৬০। এঁদের মধ্যে ১৫৬ জন ব্রিটিশ শাসিত ভারত থেকে নির্বাচিত হবেন এবং অনধিক ১০৪ জন স্বাদেশীয় রাজ্যের গভর্নরদের দ্বারা মনোনীত হবেন। নিম্নকক্ষ ব্যবস্থা বোর্ড বা মৈত্রীসভা (Federative Assembly) পাঁচ বছরের মেয়াদে নির্বাচিত হবে বলে ঠিক হয়। এর সদস্য সংখ্যা হবে অনধিক ৩৭৫। ব্রিটিশ শাসিত ভারত থেকে ২৫০ জন এবং স্বাদেশীয় রাজ্যগুলি থেকে ১২৫ জন সদস্য বোর্ডের জন্য নির্বাচিত হবেন।
ভারত ছাড়ো আন্দোলন

ভারত ছাড়ো আন্দোলন () (আগস্ট আন্দোলন) ছিল একটি আইন অমান্য আন্দোলন যেটি ১৯৪২ সালের ৮ আগস্ট থেকে ভারতের স্বাধীনতা আন্দোলনে মহাত্মা গান্ধীর দ্বারা চালিত হয়েছিল। ভারতীয় জাতীয় কংগ্রেস দাবি করে একটি গণপ্রতিবাদ যেটিকে গান্ধী উল্লেখ করেন ব্রিটিশদেরকে "ভারত ছাড়ার" একটি দাবি হিসেবে। ১৯৪২ সালের ৮ আগস্ট গোয়ালিয়ার ট্যাঙ্ক ময়দানে তিনি এই উদ্দেশ্যে ভাষণে বলেন "করেঙ্গে ইয়ে মরেঙ্গে" (করব না হয় মরব)। সেই সময় দ্বিতীয় বিশ্বযুদ্ধ চলছিল। তা সত্ত্বেও ব্রিটিশ প্রশাসন আন্দোলনকারীদের গ্রেফতার ও দমননীতি চালায়। গান্ধীজীর এই আন্দোলন ঘোষণার সঙ্গে সঙ্গে কয়েক ঘণ্টার মধ্যেই প্রথম সারির সব কংগ্রেস নেতাকে গ্রেফতার করা হয়। ৯ আগস্ট ভারত ছাড়ো আন্দোলন তীব্রতর হয়। অল ইন্ডিয়া মুসলিম লীগ এবং কয়েকটি করদ রাজ্য সেই সময় ব্রিটিশদের সমর্থন করে। সরকারের পক্ষ থেকে জানানো হয় দ্বিতীয় বিশ্বযুদ্ধ শেষ হলে তবে কংগ্রেসের দাবি নিয়ে আলোচনা করা হতে পারে। ১৯৪২ সালের ৯ আগস্ট ভারত ছাড়ো আন্দোলন তীব্রতর আকার নেয় বলে এই দিনটিকে ভারতছাড়ো আন্দোলনের বর্ষপূর্তি দিবস হিসেবে চিহ্নিত করা হয়।
গণবিধ্বংসী অস্ত্র

গণবিধ্বংসী অস্ত্র বা গণবিধ্বংসী মারণাস্ত্র (ইংরেজি ভাষায়: Weapon of mass destruction - WMD) বলতে এমন যেকোনও অস্ত্রকে বোঝায় যা অনেক মানুষকে একসাথে মেরে ফেলার ক্ষমতা রাখে, যা মনুষ্য নির্মিত (দালান) বা প্রাকৃতিক (পাহাড়) কাঠামোর বিপুল ক্ষতি সাধন করে বা সাধারণভাবে জীবমণ্ডলের বিশাল ক্ষতির কারণ হয়। বিভিন্ন ধরনের অনেক অস্ত্র এই শ্রেণীর মধ্যে পড়ে।
মুক্‌তাদা আস-সাদ্‌র

সাইয়্যিদ মুক্‌তাদা আস-সাদ্‌র () (জন্ম: ১২ই আগস্ট, ১৯৭৩) একজন ইরাকি ধর্মতত্ত্ববিদ, রাজনৈতিক নেতা এবং মিলিশিয়া কমান্ডার। ইরাকি সরকারে কোন বিশেষ পদে না থাকা সত্ত্বেও সাদ্‌র ইরাকের রাজনৈতিক এবং ধর্মীয় পরিমণ্ডলে প্রভাব বিস্তার করে রেখেছেন। এ ধরনের অন্য দু'জন ইরাকি নেতা হচ্ছেন: সুপ্রিম ইসলামিক ইরাকি কাউন্সিলের গ্র্যান্ড আয়াতুল্লাহ আলি আস-সিস্তানি এবং আবদুল আজিজ আল-হাকিম।
ইজ্জাত ইব্রাহিম আদ-দাউরি

ইজ্জাত ইব্রাহিম আদ-দাউরি ( ১লা জুলাই, ১৯৪২– ১৭ এপ্রিল, ২০১৫ ) ছিলেন ইরাকি সামরিক কমান্ডার। তিনি ইরাকে ২০০৩ সালে মার্কিন নেতৃত্বাধীন আগ্রাসন ও আক্রমণের পূর্ব পর্যন্ত তার উপ-রাষ্ট্রপতি ও ইরাকি রিভলিউশনারি কমান্ড কাউন্সিলের ডেপুটি চেয়ার্ম্যান ছিলেন। ২০০৬ সালের ৩০ ডিসেম্বরে প্রাক্তন রাষ্ট্রপতি সাদ্দাম হুসাইনের মৃত্যুদণ্ড কার্যকর হওয়ার পর ২০০৭ সালের ৩ জানুয়ারি ইজ্জাতকে নিষিদ্ধ ঘোষিত ইরাকি বাথ পার্টির নতুন নেতা হিসেবে নিশ্চিত করা হয়। তিনি ইরাকি বিদ্রোহী নকশবন্দি আর্মির নেতৃত্ব দেন।
ইসমাইল জুবাউরি

ইসমাইল জুবাউরি ইরাকের ইসলামী সেনাবাহিনীর বর্তমান নেতা। আল-জায়িশ আল-ইসলামি ফিল-ইরাক নামে পরিচিত এই সেনাবাহিনীটি ইরাকের অন্যতম প্রধান অভ্যুত্থানকারী দল। এছাড়া জুবাউরি বাগদাদের দক্ষিণে অবস্থিত একটি খ্যাতিমান সুন্নি গোষ্ঠীর সদস্য। তার মূল উদ্দেশ্য হচ্ছে বিদেশী সামরিক বাহিনীকে যেভাবেই হোক ইরাক ত্যাগে বাধ্য করা। এজন্য সহিংস কোন পদ্ধতিও তাকে মাঝে মাঝে প্রয়োগ করতে দেখা যায়।
আবু মুসআব আল-যারকাউয়ি

আবু মুসআব আল-যারকাউয়ি (, "", "Abu Musab from "; ; ৩০শে অক্টোবর, ১৯৬৬ – ৭ই জুন, ২০০৬) একজন জর্ডানীয় সামরিক ইসলামপন্থী যিনি আফগানিস্তানে একটি সামরিক ক্যাম্প পরিচালনা করতেন। জন্মের সময় তার নাম ছিল "আহ্‌মাদ ফাদায়িল আন-নাজাল আল-খালাইলাহ্‌"। ইরাকে যাওয়ার পর তিনি পরিচিত হয়ে উঠেন। কারণ মার্কিন যুক্তরাষ্ট্র এবং জর্ডান সরকার তাকে বেশ কিছু কোমা হামলা এবং ইরাক যুদ্ধ চলাকালে উপর্যুপরী বিভিন্ন হামলার দায়ে অভিযুক্ত করে। ধারণা করা হয় তিনি "জামায়াত আত-তাওহিদ ওয়াল জিহাদ" নামে একটি গ্রুপ তৈরি করেছিলেন যা ১৯৯০-এর দশকে ইরাকে আল-কায়েদা নামে পরিচিত লাভ করে। ২০০৬ সালে মৃত্যুর আগ পর্যন্ত তিনি এই দলের নেতৃত্ব দিয়ে গেছেন বলে বিশ্বাস করা হয়।
হাঁস

হাঁস বা হংস (স্ত্রীলিঙ্গ: হংসী) অ্যানাটিডি (Anatidae) পরিবারের অন্তর্ভুক্ত পাখিদের বেশ কিছু প্রজাতির সাধারণ নাম। অ্যানাটিডি পরিবারের অন্য দুই সদস্য মরাল আর রাজহাঁস থেকে এরা আকারে ভিন্ন। হাঁসেরা এ শ্রেণীর বেশ কয়েকটি উপশ্রেণীর অন্তর্ভুক্ত। শারীরিক দিক থেকে হাঁস চ্যাপ্টা ঠোঁট ও খাটো গলাবিশিষ্ট মাঝারি থেকে ছোট আকারের পাখি। স্ত্রী ও পুরুষ হাঁসের মধ্যে বৈসাদৃশ্য দেখা যায়। এদের ডাকও বেশিরভাগক্ষেত্রে ভিন্ন। পুরুষ হাঁস বছরে দুইবার পালক বদলায়। স্ত্রী হাঁস একসাথে অনেকগুলো ডিম পাড়ে এবং ডিমের খোলস রাজহাঁস বা মরালের মত খসখসে নয়, মসৃণ। বেশিরভাগ হাঁসই জলচর; স্বাদুপানি আর লোনাপানি দুই ধরনের পরিবেশেই এরা বিচরণ করতে পারে। প্রায় একই রকম দেখতে আর আচরণগত সাদৃশ্য থাকলেও পাতি কুট, মার্গেঞ্জার, ডুবুরি প্রভৃতি পাখি হাঁস নয়।
টমি ফ্র্যাংক্‌স

জেনারেল টমি রে ফ্র্যাংক্‌স (ইংরেজি ভাষায়: Tommy Ray Franks) (জন্ম: ১৭ই জুন, ১৯৪৫, উইনউড, ওকলাহোমা ) মার্কিন যুক্তরাষ্ট্রের সেনাবাহিনীর একজন অবসরপ্রাপ্ত জেনারেল। অবসরের পূর্বে তিনি যুক্তরাষ্ট্রের সেন্ট্রাল কমান্ডের কমান্ডারের দায়িত্ব পালন করেছেন। দেশের বাইরে যুক্তরাষ্ট্রের সকল প্রকার সামরিক তৎপরতা এবং অপারেশন নিয়ন্ত্রণ করা হয় এই সেন্ট্রাল কমান্ডের মাধ্যমে। ফ্র্যাংক্‌সের সময় মধ্যপ্রাচ্য সহ প্রায় ২৫টি দেশে চলতো এই তৎপরতা। জেনারেল অ্যান্থনি জিনির উত্তরসূরী হিসেবে ২০০০ সালের ৬ই জুলাই তিনি দায়িত্ব গ্রহণ করেন। অবসর নেন ২০০৩ সালের ৭ই জুলাই। ওয়ার্ল্ড ট্রেড সেন্টার এবং পেন্টাগনে সন্ত্রাসী হামলার প্রতিশোধ হিসেবে আফগানিস্তানে তালিবান সরকারের উপর যে মার্কিন হামলা হয়েছিল তার প্রধান নেতা ছিলেন তিনি। ২০০৩ সালের ইরাক আগ্রাসন এবং সাদ্দাম হুসাইন উচ্ছেদের অভিযানেও নেতৃত্ব দিয়েছেন ফ্র্যাংক্‌স।
আজাদ হিন্দ ফৌজ

আজাদ হিন্দ ফৌজ বা ভারতীয় জাতীয় সেনাবাহিনী (হিন্দি: आजाद हिन्द फौज; উচ্চারণ: "আজ়াদ্ হিন্দ্ ফ়উজ্" , ইংরেজি:"Indian National Army" বা "INA") ভারতীয় জাতীয়তাবাদীদের দ্বারা গঠিত একটি সশস্ত্র সেনাবাহিনী। ১৯৪২ সালে দ্বিতীয় বিশ্বযুদ্ধের সময় দক্ষিণ-পূর্ব এশিয়ায় এই বাহিনী গঠিত হয়।
রাসবিহারী বসুর তৎপরতায় জাপানি কর্তৃপক্ষ ভারতের জাতীয়তাবাদীদের পাশে দাঁড়ায় এবং শেষ পর্যন্ত ভারতের স্বাধীনতা সংগ্রামে সক্রিয় সমর্থন যোগায়। ১৯৪২ সালের ২৮-২৯ মার্চ টোকিওতে তার ডাকে অনুষ্ঠিত একটি সম্মেলনে ইন্ডিয়ান ইন্ডিপেন্ডেন্স লিগ গঠনের সিদ্ধান্ত হয়। তখন ভারতের স্বাধীনতা অর্জনের লক্ষ্যে রাসবিহারী সেই সম্মেলনে একটি সেনাবাহিনী গঠনের প্রস্তাব দেন। ১৯৪২ সালের ২২ জুন ব্যাংককে তিনি লিগের দ্বিতীয় সম্মেলন আহ্বান করেন। সেই সম্মেলনে লিগে যোগদান ও রাসবিহারীর সভাপতিত্বে দায়িত্ব গ্রহণের আমন্ত্রণ জানানোর প্রস্তাব গৃহীত হয়। যেসব ভারতীয় সেনা মালয় ও বার্মা ফ্রন্টে জাপানিদের হাতে আটক হয়েছিল তাদের ইন্ডিয়ান ইন্ডিপেন্ডেন্স লিগ ও লিগের সশস্ত্র শাখা ইন্ডিয়ান ন্যাশনাল আর্মিতে যোগদানে উৎসাহিত করা হয়।
এই সেনাবাহিনীর লক্ষ্য ছিল জাপানের সহায়তায় ভারত থেকে ব্রিটিশ রাজের উচ্ছেদ সাধন করে দেশকে ঔপনিবেশিক শাসনজাল থেকে মুক্ত করা। এই বাহিনী মূলত গঠিত হয় জাপানের হাতে ধরা পড়া ভারতীয় যুদ্ধবন্দীদের নিয়ে। এঁরা মালয় অভিযান ও সিঙ্গাপুরের যুদ্ধের সময় জাপানের হাতে ধরা পড়েছিলেন। এছাড়াও মালয় ও ব্রহ্মদেশের ভারতীয় প্রবাসীদের একটি বিরাট অংশ এই বাহিনীতে স্বেচ্ছাসেবকরূপে যোগ দেন।
১৯৪২ সালে রাসবিহারী বসু নেতৃত্বে সিঙ্গাপুরের পতনের অব্যবহিত পরেই প্রথম আইএনএ গঠিত হয়। রাসবিহারী বসু নেতাজির হাতে তুলে দেন ‘আজাদ হিন্দ ফৌজ’-এর ভার৷ এরপর ১৯৪৩ সালে সুভাষচন্দ্র বসুর নেতৃত্বে পুনর্গঠিত হয়ে এই বাহিনী সুভাষচন্দ্রের "আর্জি হুকুমত-এ-আজাদ হিন্দ" (স্বাধীন ভারতের অস্থায়ী সরকার)-এর সেনাবাহিনী ঘোষিত হয়। ব্রহ্মদেশ, ইম্ফল ও কোহিমায় সাম্রাজ্যবাদী জাপানি সেনাবাহিনীর সহযোগিতায় এই দ্বিতীয় আইএনএ ব্রিটিশ ও কমনওয়েলথ বাহিনীর বিরুদ্ধে যুদ্ধাভিযান চালায়। পরে ব্রিটিশ মিত্রবাহিনীর বিরুদ্ধে ব্রহ্মদেশ অভিযান চালিয়ে তারা ব্যর্থ হন। যুদ্ধের শেষে বাহিনীর একটি বৃহত্তর অংশকে ভারতে ফিরিয়ে আনা হয়। রাষ্ট্রদ্রোহিতার অভিযোগে তাদের কারোর কারোর বিচারও হয়। এই ঘটনা ভারতের স্বাধীনতা আন্দোলনের ইতিহাসে এক চাঞ্চল্যকর ঘটনা।
স্বাধীনতা লাভের পর কয়েকটি ব্যতিক্রম বাদে আইএনএ-র প্রাক্তন সদস্যরা ভারতীয় সেনাবাহিনীতে যোগ দিতে অস্বীকার করেন। যদিও বিশিষ্ট সদস্যদের একটি বিরাট অংশ ভারত ও দক্ষিণ-পূর্ব এশিয়ায় সাধারণ জীবনই অতিবাহিত করেন।
ব্রহ্মদেশ, ইন্দোনেশিয়া এবং দক্ষিণ-পূর্ব এশিয়ার অন্যান্য অংশে জাপানের দখলদারি, নাৎসি জার্মানি ও ফ্যাসিবাদী ইতালির সঙ্গে জাপানের মিত্রতা এবং আইএনএ-র বিরুদ্ধে আনীত যুদ্ধাপরাধের অভিযোগের কারণে সাম্রাজ্যবাদী জাপানের সঙ্গে কারণে আজাদ হিন্দ ফৌজের সংযোগ একটি বিতর্কিত বিষয়।
তারকনাথ দাস

তারকনাথ দাস (১৫ই জুন ১৮৮৪ – ২২শে ডিসেম্বর ১৯৫৮) ছিলেন ভারতীয় উপমহাদেশের ব্রিটিশ বিরোধী স্বাধীনতা আন্দোলনের একজন অন্যতম বিপ্লবী নেতা এবং একজন আন্তর্জাতিক খ্যাতিসম্পন্ন বুদ্ধিজীবী। তারকনাথ দাসের প্রধান অবদান প্রথম বিশ্বযুদ্ধ চলাকালীন হিন্দু-জার্মান ষড়যন্ত্রের প্রস্থাপনা।
তারকনাথ দাসের জন্ম চব্বিশ পরগনার মাঝিপাড়ায়। তার পিতার নাম কালীমোহন দাস। তিনি স্কুলের ছাত্র থাকা অবস্থায় রাজনৈতিক কাজের সাথে যুক্ত হন। ১৯০১ সালে কলকাতার আর্য মিশন ইন্সটিটিউশন থেকে এন্ট্রান্স পাস করে কিছুদিন কলেজে পড়েন। ছাত্রাবস্থায় উত্তর ভারতে বৈপ্লবিক রাজনীতি প্রচারকালে পুলিসের নজরে আসেন।
গ্রেপ্তার হওয়ার আগেই ১৯০৫ সালে জাপান ও পরের বছর আমেরিকা চলে যান। আমেরিকায় ফ্রি হিন্দুস্থান পত্রিকার মাধ্যমে প্রবাসী ভারতীয় বিপ্লবী ও গদর পার্টি কর্মী সাথে যোগাযোগের চেষ্টা করতে থাকেন। ১৯১১ সালে ওয়াশিংটন বিশ্ববিদ্যালয় থেকে এম.এ পাশ করে কাজে যোগদান করেন এবং ১৯১৬ সালে বার্লিন কমিটির প্রতিনিধি হিসেবে চীনে যাত্রা। আমেরিকায় ভারতীয় বৈপ্লবিক কার্যকলাপের জন্যে তার ২২ মাস জেল হয়। বৈপ্লবিক কাজের পাশাপাশি পড়াশোনা করেছেন। জর্জ টাউন বিশ্ববিদ্যালয় থেকে 'আন্তর্জাতিক সম্পর্ক ও আন্তর্জাতিক আইন' বিষয়ে পি এইচ ডি ডিগ্রী পান ১৯২৪ খ্রিষ্টাব্দে।
তারকনাথ দাস ১৯২৪ খ্রিস্টাব্দে পিএইচডি ডিগ্রি লাভের পর নিউইয়র্ক বিশ্ববিদ্যালয়ে অধ্যাপনা করেছেন। মার্কিন মহিলা মেরি কিটিং মোর্সকে বিবাহ করেন। তবে ১৯২৫-৩৪ খ্রিস্টাব্দে ইউরোপে বসবাসকালে ভারতীয় ছাত্রদের বিজ্ঞানে উচ্চশিক্ষার সুযোগসুবিধা প্রদানের উদ্দেশ্যে নিজের চেষ্টায় গড়ে তোলেন "ইন্ডিয়া ইনস্টিটিউট"। আর এই উদ্দেশ্যেই উদ্ভব হয় তারকনাথ দাস ফাউন্ডেশন। ১৯৩৫ খ্রিস্টাব্দে ফাউন্ডেশনটি মার্কিন যুক্তরাষ্ট্রে রেজিস্ট্রিকৃত হয়। ১৯৫০ খ্রিস্টাব্দে কলকাতাতেও এর একটি শাখা রেজিস্ট্রি হয়। 
রামানন্দ চট্টোপাধ্যায়ের মডার্ন রিভিউ পত্রিকায় প্রবন্ধ লিখতেন। ১৯৩৫ সালে ক্যাথলিক ইউনিভার্সিটিতে প্রদত্ত 'ফরেন পলিসি ইন ফার ইস্ট' শীর্ষক বক্তৃতা সাড়া জাগায় যা পরে পুস্তকাকারে প্রকাশিত হয়েছিল। তার রচিত গ্রন্থগুলির মধ্যে 
তিনি ২২ ডিসেম্বর, ১৯৫৮ সালে নিউইয়র্কে মারা যান।
লুব্ধক

লুব্ধক (ইংরেজি নাম: Sirius) পৃথিবীর আকাশের উজ্জ্বলতম তারা। ইংরেজিতে কখনও কখনও "আলফা ক্যানিস মেজরিস" নামে আখ্যায়িত হয়। এটি একটি জোড়া বা যুগ্মতারা। লুব্ধক বলতে মূলত "সিরিয়াস এ" তারাটিকে বোঝায়। এর একটি প্রতিবেশী শ্বেত বামন তারা আছে যার নাম "সিরিয়াস বি"। লুব্ধকের আপাত প্রভা -১.৪৭ যা আকাশের দ্বিতীয় উজ্জ্বল তারা ক্যানোপাস বা অগস্ত্য থেকে দু’গুণ বেশি উজ্জ্বল। জোরা তারার উজ্জ্বল তারাটি হল প্রধান সারণীর বর্ণালি টাইপ A০ অথবা A১, যার নাম সিরিয়াস A, আর সেটির সঙ্গী তারা একটি ম্লান শ্বেত বামন, যাকে সিরিয়াস B বলা হয়। তারা একে অপরকে ৫০ বছরে একবার প্রদক্ষিণ করে, সেই সময়ে তাদের মধ্যে দূরত্ব ৮.২ থেকে ৩১.৫ জ্যোতির্বিদ্যা এককের মধ্যে ওঠানামা করে।
লুব্ধক এত উজ্জ্ব্ল দুটি কারণে- এর স্বকীয় উজ্জ্ব্লতা এবং এর অবস্থান পৃথিবীর খুবই নিকটে। জ্যোতির্বিজ্ঞানীদের হিসাব অনুযায়ী এই তারা সৌরমণ্ডল থেকে মাত্র ৮.৬ আলোকবর্ষ দূরে এবং লুব্ধকজগৎ সৌরমণ্ডলের নিকটতম প্রতিবেশী। লুব্ধক ধীরে ধীরে সৌরমণ্ডলের নিকটবর্তী হচ্ছে; এ কারণে আগামী ৬০,০০০ বছরে এর উজ্জ্ব্লতা সামান্য বৃদ্ধি পাবে। এই সময়ের পর লুব্ধক সৌরমণ্ডল থেকে দূরে সরে যাবে কিন্তু আরো ২১০,০০০ বছর লুব্ধক পৃথিবীর আকাশে উজ্জ্ব্ল তারা হিসেবেই থাকবে।
লুব্ধক জগৎ দুটি তারার সমন্বয়ে গঠিত। "সিরিউস এ" এর ভর সূর্যের ভরের প্রায় দ্বিগুণ এবং এর ঔজ্জ্বল্য সূর্যের ২৫ গুণ। কিন্তু এর ঔজ্জ্বল্য অন্যান্য তারা হতে কম যেমন "ক্যানোপাস" বা "রাইজেল"। জ্যোতির্বিজ্ঞানীদের মতে লুব্ধক জগৎ -এর জন্ম ২০০০-৩০০০ লক্ষ বছর পূর্বে। তুলোনামুলক ভারী তারাটি "সিরিউস বি" ১২০০ লক্ষ বছর পূর্বে শ্বেত বামন তারায় পরিণত হয়েছে।
শ্যামজী কৃষ্ণ বর্মা

শ্যামজী কৃষ্ণ বর্মা (১৮৫৭-১৯৩০) একজন ভারতীয় বিপ্লবী যোদ্ধা ছিলেন। একজন ভারতীয় জাতীয়তাবাদী রাজনীতিবিদ এবং উকিল ছিলেন তিনি। শ্যামজী কৃষ্ণ বর্মার প্রধান অবদানের মধ্যে লন্ডনে অবস্থিত ভারতীয় ছাত্রদের জন্য ইন্ডিয়া হাউস প্রতিষ্ঠা এবং পরবর্তিকালে দি ইন্ডিয়ান সোসিওলজিস্ট নামক জাতীয়তাবাদী প্রকাশনার প্রস্থাপনা। ভারতবর্ষের স্বরাজলাভের আন্দোলনের জন্য ১৯০৫ সালে ম্যাডাম ভিকাজী রুস্তম কামার সাহাজ্যে তিনি প্রতিষ্ঠা করেন দি ইন্ডিয়ান হোম রুল সোসাইটি। প্রথম বিশ্ব যুদ্ধ্ব চলাকালীন তিনি ফ্রান্সে আশ্রয় নেন।
অপদূরবিন্দু

উপবৃত্তাকার কক্ষপথের যে বিন্দুসমূহ মহাকর্ষীয় আকর্ষণের নাভি থেকে সবচেয়ে দূরে বা উক্ত বিন্দুর সবচেয়ে কাছে সেগুলোকে অপদূরবিন্দু () বলে।
সূর্যের চারদিকে ঘূর্ণায়মান কোন বস্তু সাধারণত বৃত্তাকার কক্ষপথে না ঘুরে অনেকটা উপবৃত্তাকার কক্ষপথ অনুসরণ করে। তাই সূর্য থেকে এর দূরত্বের হ্রাস বৃদ্ধি ঘটে। সকল গ্রহ এই নিয়ম মেনে চলে। কোন গ্রহ থেকে সূর্যের ন্যূনতম দূরত্বকে উক্ত গ্রহের অণুসূর (Periapsis) এবং এর বিপরীতকে অপসূর (Apoapsis) বলা হয়।
যেদিন সূর্য থেকে পৃথিবীর দূরত্ব সবচেয়ে কম থাকে, তাকে অণুসূর বলে। সাধারণত, ১ থেকে ৩ জানুয়ারি সূর্য ও পৃথিবীর মধ্যবর্তী দূরত্ব সবচেয়ে কম থাকে।
যেদিন সূর্য থেকে পৃথিবীর দূরত্ব সবচেয়ে বেশি থাকে, তাকে অপসূর বলে। সাধারণত ১ থেকে ৪ জুলাই সূর্য ও পৃথিবীর মধ্যবর্তী দূরত্ব সবচেয়ে বেশি থাকে। এই সময় সূর্য থেকে পৃথিবীর দূরত্ব হয় ১৫ কোটি ২০ লক্ষ কিমি।
ক্ষুদিরাম বোস সেন্ট্রাল কলেজ

ক্ষুদিরাম বোস সেন্ট্রাল কলেজ কলকাতার এক কলেজ। এই শিক্ষাপ্রতিষ্ঠানটিতে স্নাতক পর্যায়ে পড়ানো হয়। কলেজটি কলকাতা বিশ্ববিদ্যালয়ের অধীনস্থ।
অ্যাসোসিয়েটেড প্রেস

এপি বা এসোসিয়েটেড প্রেস একটি আন্তর্জাতিক সংবাদ সংস্থা। এটি পৃথিবীর অন্যতম বৃহৎ একটি আমেরিকান সংবাদ সংস্থা। এটি আমেরিকার কতগুলো সংবাদ পত্রিকা ও সম্প্রচার কেন্দ্রের মালিকানাধিন একটি সমবায় প্রতিষ্ঠান। আমেরিকার বাইরের অনেক সংবাদ পত্রিকা ও টেলিভিশন সম্প্রচার কর্তৃপক্ষ ফির বিনিময়ে এপি র সংগৃহিত তথ্য ব্যবহার করে । এর প্রধান সদর দপ্তর নিউইয়র্কে অবস্থিত।
২০০৫ এ ১৭০০ সংবাদপত্র ও ৫০০০ টেলিভিশন ও বেতার সংস্থা এপির সংগৃহিত তথ্য ব্যবহার করেছে। এপির ফটো লাইব্রেরিতে ১ কোটির ও বেশি ছবি আছে। বর্তমানে এপির ২৪২ টি ব্যুরোর মাধ্যমে ১২১টি দেশে সেবা দিচ্ছে।
অ্যাসোসিয়েটেড প্রেস ১৮৪৬ সালের মে মাসে মেক্সিকান-আমেরিকান যুদ্ধের খবর প্রেরণের খরচ ভাগ করে নেওয়ার জন্য নিউইয়র্ক শহরের পাঁচটি দৈনিক সংবাদপত্র গঠিত হয়েছিল। এই উদ্যোগের আয়োজন করেছিলেন মোজেস ইয়েল বিচ (1800–68), "দি সান" এর দ্বিতীয় প্রকাশক, এরপর "নিউইয়র্ক হেরাল্ড", "নিউইয়র্ক কুরিয়ার এন্ড এনকুইয়ার", "দ্য জার্নাল অব কমার্স" এবং "নিউ ইয়র্ক ইভিনিং এক্সপ্রেস" যোগ দিয়েছিল।
পারফিউম: দ্য স্টোরি অব আ মার্ডারার

ডাস পারফুম () ২০০৬ সালে মুক্তিপ্রাপ্ত একটি জার্মন চলচ্চিত্র। এই মনস্তাত্ত্বিক থ্রিলার চলচ্চিত্রটি পরিচালনা করেছেন জার্মান চলচ্চিত্র পরিচালক Tom Tykwer। Patrick Süskind রচিত "পারপিউম" নামক উপন্যাসের কাহিনী অবলম্বনে এটি নির্মিত হয়েছে।
সমালোচকরা এই সিনেমার প্রতি মিশ্র প্রতিক্রিয়া ব্যক্ত করেছেন। রটেন টম্যাটোসে এর রেটিং ৫৬% যে কারণে এটি রটেন হিসেবে চিহ্নিত হয়েছে। কিন্তু ইউরোপে ব্যাপক বাণিজ্যিক সফলতা লাভ করেছে ছবিটি। মার্কিন যুক্তরাষ্ট্রে এর ব্যাপক প্রচার সম্ভব হয়নি, কেবল গুটিকতক থিয়েটারে এটি মুক্তি পায়। কয়েকটি সীমাবদ্ধতা থাকলেও রজার ইবার্ট সহ বেশ কয়েকজন সমালোচকের মতে, হরর এবং বিস্ময়ের ঘোরে এই ছবিটি দেখেই যেতে হয়ে। এর কাহিনী খুব দ্রুত গতিতে এগোয় এবং দর্শককে অভিভূত করে রাখে।
বিকুর হা-তিজমোরেত

বিকুর হা-তিজমোরেত (হিব্রু ভাষায়: Bikur Ha-Tizmoret, ביקור התזמורת, ইংরেজি নাম: The Band's Visit) ২০০৭ সালে মুক্তিপ্রাপ্ত একটি ইসরায়েলী চলচ্চিত্র। "এরান কোলিরিন" পরিচালিত এই ছবিটি আরব সাংস্কৃতিক কেন্দ্রের উদ্বোধনী অনুষ্ঠানে সঙ্গীত পরিবেশনের জন্য মিশর থেকে ইসরায়েলে আসা একটি ধ্রুপদী আরব পুলিশী ব্যান্ড দলের গল্প বলে যায়। তারা অনুষ্ঠান উপলক্ষে ইসরায়েলে এসে বিমান বন্দরে কোন সাহায্যকারী পায়নি। ভুল শহরের বাস ধরে ভুল শহরে চলে যায়। তারা। সেই শহরে একটি রাত কাটাতে হয় তাদের। এই রাতের কাহিনীর মাধ্যমেই তাদের সবার চরিত্র উন্মোচিত হয়।
ইসরায়েল সেরা বিদেশী ভাষার চলচ্চিত্র হিসেবে একাডেমি পুরস্কারের জন্য প্রথমে এই ছবিটিই পাঠিয়েছিল। কিন্তু, অর্ধেকের বেশি ইংরেজি সংলাপ থাকায় একাডমেই তা গ্রহণ করেনি। পরবর্তীকালে তারা বিউফোর্ট পাঠায় যা অস্কারের জন্য মনোনীত হয়েছিল।
সমালোচকরা এই সিনেমাটির অত্যন্ত ইতিবাচক সমালোচনা করেছেন। রটেন টম্যাটোসে এর রেটিং ৯৮%, অর্থাৎ শতকরা ৯৮ ভাগ সমালোচক এর প্রশংসা করেছেন। অনেক পত্রিকা এবং সাংবাদিকের গণনা অনুসারে এই ছবিটি ২০০৭ সালে মুক্তিপ্রাপ্ত সেরা ১০ চলচ্চিত্রের মধ্যে উঠে এসেছে।
ভারতের গণমাধ্যম

ভারতে গণমাধ্যমের প্রসার ব্যাপক ও গভীর। তবে ভারতীয় গণমাধ্যমের স্বাধীনতা ২০১৬ থেকে ফি-বৎসর কমছে। ২০২১ এ ১৭৯টি দেশের মধ্যে সংবাদমাধ্যমের স্বাধীনতারভদিক দিয়ে ভারত ১৪০তম হয়েছিল।
ভারতে টেলিভিশন চালু হয়েছিল অনেকদিন আগেই, কিন্তু তা বহুবছর ধরে কেবলমাত্র দিল্লিতেই সীমাবদ্ধ ছিল। টেলিভিশনকে তখন একটা বিলাসবস্তু বলে মনে করা হতো বলে বিতর্ক চালু ছিল সারাভারত জুড়ে যে ভারতের মতো উন্নয়নশীল দেশে টেলিভিশনের মতো একটা মাধ্যমের আদৌ প্রয়োজন আছে কি না। কেন্দ্রীয় সরকার এই বিতর্ককে মান্য করে ১৯৭৫ সালের ৯ আগস্ট টেলিভিশনকে কেবলমাত্র দিল্লির সীমাতেই আটকে রাখলেন ।
পূর্ব ভারতে প্রথম টেলিভিশন কেন্দ্র কলকাতাতে স্থাপনের কাজ শুরু হয় টালিগঞ্জে রাধা ফিল্ম স্টুডিওতে ।
অ্যান্টিলোপ গিরিখাদ

অ্যান্টিলোপ গিরিখাত হলো আমেরিকার দক্ষিণ-পশ্চিমে অবস্থিত একটি স্লট গিরিখাত। এটা পাতা, অ্যারিজোনা এর পূর্ব নামাজো জমি উপর হয়। অ্যান্টিলোপ গিরিখাতে দুটি আলাদা দর্শনীয় বিভাগ রয়েছে প্রথমটি হলো "উচ্চ অ্যান্টিলোপ গিরিখাত" বা "দ্যা ক্র্যাক" এবং দ্বিতীয়টি হলো "নিম্ন অ্যান্টিলোপ গিরিখাত" বা "দ্যা কর্কস্কর"।
উচ্চ এন্টিলোপ গিরিখাতের নাম জন নাউজো Tsé bighanílíní, যার অর্থ 'জল যেখানে পাথর মাধ্যমে চালানো হয়'। নিচের এন্টিলোপ ক্যানিয়ন হজদিস্তাজি (নামাজো পার্ক এবং বিনোদন বিভাগে "হেসেস্তাবাজি" নামে পরিচিত), বা 'সার্ফাল রক আর্কস'। উভয় নাভাজো জাতির লেচী অধ্যায়ে রয়েছে। গিরিখাতে শুধুমাত্র গাইডেড ট্যুর দ্বারা প্রবেশযোগ্য।
ফিফা ০৮

ফিফা ০৮ ইলেকট্রনিক আর্টসের ফিফা সিরিজের একটি ফুটবল গেমস। গেমসটি প্রস্তুত করেছে ইএ কানাডা এবং বিশ্বব্যাপী ইএ স্পোর্টস লেবেলের অধীনে বাজারে ছাড়া হয়েছে। ২০০৭ সালের সেপ্টেম্বর মাসে ইউরোপ ও অস্ট্রেলিয়া অঞ্চলে এবং ২০০৭ সালের অক্টোবরে উত্তর আমেরিকায় জনপ্রিয় সকল গেম কনসোলের জন্য এটি প্রকাশ করা হয়। এর মধ্যে প্লেস্টেশন ৩ ও এক্সবক্স ৩৬০ সংস্করণে উন্নততর গেম ইঞ্জিন ব্যবহার করা হয়েছে। ফলে এই সংস্করণের গ্রাফিক্সের মান অনেক উন্নত এবং এতে অনেক ধারাভাষ্যকার যুক্ত করা হয়েছে। ইএ এই সংস্করণের নাম দিয়েছে "পরবর্তী-প্রজন্ম"। কম্পিউটারসহ অন্যান্য সংস্করণে পুরানো গেম ইঞ্জিন ব্যবহৃত হয়েছে। নিনটেন্ডো ডিএস সংস্করণে জায়গা সঙ্কটের কারণে অপেক্ষাকৃত কম দল, স্টেডিয়াম, মোড ও পোশাক দেয়া হয়েছে।
পরবর্তী প্রজন্মের গেম ইঞ্জিনে ধারাভাষ্য দিয়েছেন স্কাই স্পোর্টসের মার্টিন টেইলর এবং অ্যান্ডি গ্রে। তবে বর্তমান প্রজন্মের গেম কনসোলে ক্লাইভ টাইল্ডেসলি গ্রেকে সঙ্গ দিয়েছেন।
অস্কার শিন্ডলার

অস্কার শিন্ডলার ()( (২৮শে এপ্রিল, ১৯০৮ - ৯ই অক্টোবর, ১৯৭৪) একজন জার্মান শিল্পপতি যিনি হলোকাস্টের হাত থেকে প্রায় ১,২০০ ইহুদিকে বাঁচিয়েছিলেন। এই ইহুদিদেরকে তিনি সামরিক বাধ্যতামূলক শ্রমের কারখানা থেকে প্রথমে পোল্যান্ডে নিজের কারখানাতে এবং পরবর্তীকালে চেক প্রজাতন্ত্রে নিজের বাড়ির কাছের কারখানাতে নিয়ে আসেন। এভাবেই যুদ্ধ শেষ হওয়ার পূর্ব পর্যন্ত তাদেরকে রক্ষা করেন শিন্ডলার। তিনি সর্বাধিক ইহুদিকে হলোকাস্ট থেকে রক্ষা করতে পেরেছিলেন। তার জীবনী নিয়ে শিন্ডলার্‌স আর্ক নামে একটি উপন্যাস প্রকাশিত হয়েছে যার উপর ভিত্তি করে স্টিভেন স্পিলবার্গ তার শিন্ডলার্স লিস্ট চলচ্চিত্রটি নির্মাণ করেছেন।
পূর্ব জার্মানি

জার্মান ডেমোক্র্যাটিক রিপাবলিক (GDR; জার্মান ভাষা: Deutsche Demokratische Republik' বা "DDR"; জনপ্রিয় নাম পূর্ব জার্মানি) ছিলো দ্বিতীয় বিশ্বযুদ্ধোত্তর ইউরোপে জার্মানির সোভিয়েত ইউনিয়ন-অধিকৃত এলাকা নিয়ে গঠিত একটি সমাজতান্ত্রিক রাষ্ট্র। ১৯৪৯ সাল থেকে ১৯৯০ সাল পর্যন্ত রাষ্ট্র হিসাবে এর অস্তিত্ব ছিলো। ১৯৯০ সালে এটি পশ্চিম জার্মানির সাথে একীভূত হয়ে বর্তমানের জার্মানি রাষ্ট্র গঠন করে। দুই জার্মানির জনগণ নিজেরাই বিভক্ত করে রাখা বার্লিন দেয়াল বা প্রাচীর ভেঙে ফেলে। সমাজতান্ত্রিক পূর্ব জার্মানি ও পুঁজিবাদি পশ্চিম জার্মানি আবার একীভূত হয়। অর্থাৎ জার্মানি ফের ঐক্যবদ্ধ হয়, পূর্ব-পশ্চিম বলতে আর কিছু থাকল না। বার্লিন প্রাচীর ভেঙে ফেলার মধ্য দিয়ে ইউরোপের বুকে জার্মানগণ একত্রিত হন। পূর্ব জার্মানির রাজধানী ছিলো বার্লিন শহরের পূর্বাংশ।
দ্বিতীয় বিশ্বযুদ্ধ-পূর্ব এডলফ হিটলারের স্বপ্ন ছিল তৃতীয় রাইখ গড়ার, জার্মানদের পৃথিবীর সর্বশ্রেষ্ঠ হিসেবে প্রতিষ্ঠিত করার কিন্তু যুদ্ধে হেরে যায় জার্মানি। দ্বিতীয় বিশ্বযুদ্ধের পর জার্মানি মিত্রশক্তির নিয়ন্ত্রণে আসে। মার্কিন যুক্তরাষ্ট্র, ব্রিটেন, ফ্রান্স ও সোভিয়েত ইউনিয়নের আওতায় চার ভাগে বিভক্ত হয় জার্মানি। পরে ১৯৪৯ সালে সোভিয়েত ইউনিয়ন নিয়ন্ত্রণে থাকা পূর্ব জার্মানিকে ডেমোক্রেটিক রিপাবলিক হিসেবে ঘোষণা করা হয়, যাতে চালু হয় সমাজতান্ত্রিক ব্যবস্থা। আর বাকি তিন দেশের নিয়ন্ত্রণে থাকা বাকি অংশকে ফেডারেল রিপাবলিক অব জার্মানি গঠন করা হয়, চালু হয় পুঁজিবাদী ব্যবস্থা। স্নায়ুযুদ্ধকালে পশ্চিম জার্মানির পুঁজিবাদী অর্থনীতির মন্দ প্রভাব ও ঘরহীন মানুষের স্রোত ঠেকাতে ১৯৬১ সালে পূর্ব জার্মানির শাসকরা বার্লিন প্রাচীর নির্মাণ করে। তবে আশির দশকের শেষে সোভিয়েত ইউনিয়নে গর্বাচেভের উদার নীতিমালা সমগ্র বিশ্বে প্রভাব ফেলে। জার্মানি একীভূত হওয়ার যে দাবি উঠেছিল তার উপর গর্বাচেভের উদার নীতিমালা ইতিবাচক ভূমিকা রাখে। তারই ধারাবাহিকতায় ১৯৮৯ সালের ৯ নভেম্বর জার্মান একীভূত হওয়ার ঘোষণার সাথে সাথে বার্লিন প্রাচীর ভেঙে দেয়া হয়। স্নায়ুযুদ্ধের অবসান হয়। দুই জার্মানি আবারো একীভূত হয়।
সোভিয়েত ইউনিয়নের প্রেসিডেন্ট মিখাইল গর্বাচেভের উদারীক নীতিমালা গ্রহণ করলে দেশটি বহুভাগে বিভক্ত হয়। একে একে সকল রাজ্য স্বাধীন দেশ হিসেবে আত্মপ্রকাশ করে। বিশ্ব হয়ে পড়ে এককেন্দ্রিক। মনে করা হত, সমাজতান্ত্রিক সোভিয়েতের পতন হলেও একীভূত জার্মানি আবার পরাশক্তি হিসেবে আবির্ভূত হবে। কিন্তু সেটা হলো না বরং জার্মানি মার্কিন যুক্তরাষ্ট্রের মিত্রতে পরিণত হয়। বার্লিন প্রাচীর পতনের পর জার্মানি পরাশক্তি হিসেবে আবির্ভূত হতে পারেনি। বিশ্বব্যাপী অর্থনৈতিক মন্দার ঢেউ জার্মানিতে লাগলেও তারা দাবি করে মন্দা কাটিয়ে উঠেছে। জার্মানি এগোচ্ছে, সময় লাগলেও পূর্ব-পশ্চিমের অর্থনৈতিক, সামাজিক বৈষম্যের দেয়াল ভাঙছে, বেকারত্বের হারও কমছে। বিশ্বযুদ্ধোত্তর জার্মানির নতুন প্রজন্মের রাজনীতিকেরা জার্মান জাতি সম্পর্কে বিশ্ববাসীর অবিশ্বাস, ভয়-ভীতি-সংশয়কে পেছনে ফেলে এগিয়ে নিয়ে যাচ্ছে ঐক্যবদ্ধ জার্মানিকে।
সুকুমার বড়ুয়া

সুকুমার বড়ুয়া (জন্ম:১৯৩৮ সালের ৫ জানুয়ারি) বাংলাদেশের প্রখ্যাত ছড়াকার। দীর্ঘদিন ধরে তিনি ছড়া রচনায় ব্যাপৃত রয়েছেন। বিষয়-বৈচিত্র্য, সরস উপস্থাপনা, ছন্দ ও অন্তমিলের অপূর্ব সমন্বয় তার ছড়াকে করেছে স্বতন্ত্র। প্রাঞ্জল ভাষায় আটপৌরে বিষয়কেও তিনি ছড়ায় ভিন্নমাত্রা দেন। তার ছড়া একাধারে বুদ্ধিদীপ্ত, তীক্ষ্ণ , শাণিত আবার কোমলও বটে।
সুকুমার বড়ুয়ার জন্ম ১৯৩৮ সালের ৫ জানুয়ারি চট্টগ্রাম জেলার রাউজান থানার মধ্যম বিনাজুরি গ্রামে। তার বাবার নাম সর্বানন্দ বড়ুয়া এবং মা কিরণ বালা বড়ুয়া। 
চট্টগ্রামের গহিরা গ্রামের শিক্ষক প্রতাপ চন্দ্র বড়ুয়ার মেয়ে ননী বালার সাথে ১৯৬৪ সালের ২১ এপ্রিল তিনি বিবাহ বন্ধনে আবদ্ধ হোন। ব্যক্তিগত জীবনে সুকুমার বড়ুয়া তিন মেয়ে এবং এক ছেলের জনক।
বর্ণজ্ঞান থেকে প্রথম শ্রেণী পর্যন্ত তিনি মামা বাড়ির স্কুলে পড়াশোনা করেছেন৷ এরপর বড় দিদির বাড়িতে এসে তিনি ডাবুয়া খালের পাশে 'ডাবুয়া স্কুল' এ ভর্তি হন৷ কিন্তু সেই স্কুলে দ্বিতীয় শ্রেণী পর্যন্ত পড়ার পর তার পড়ালেখা বন্ধ হয়ে যায়।
অল্প বয়স থেকেই তিনি বিভিন্ন সময় মেসে কাজ করেছেন। জীবিকা নির্বাহের জন্য একটা সময় তিনি ফলমূল, আইসক্রিম, বুট বাদাম ইত্যাদি ফেরী করে বিক্রি করেছেন৷ ১৯৬২ সালের ৩ ফেব্রুয়ারি ঢাকা বিশ্ববিদ্যালয়ে ৪র্থ শ্রেণীর কর্মচারী হিসেবে চৌষট্টি টাকা বেতনের চাকরি হয় তার৷ ১৯৭৪ সালে পদোন্নতি হয়ে তিনি ঢাকা বিশ্ববিদ্যালয়ের ৩য় শ্রেণীর কর্মচারী হিসেবে নিযুক্ত হন। ১৯৯৯ সালে তিনি ঢাকা বিশ্ববিদ্যালয়ের স্টোর কিপার হিসেবে অবসর গ্রহণ করেন।
রাবেয়া খাতুন

রাবেয়া খাতুন (২৭ ডিসেম্বর ১৯৩৫ — ৩ জানুয়ারি ২০২১) একজন বাংলাদেশী সাহিত্যিক। তার রচিত প্রথম উপন্যাসের নাম "নিরাশ্রয়া" (অপ্রকাশিত)।
খাতুন ঢাকার বিক্রমপুরে তার মামার বাড়িতে জন্মগ্রহণ করেন। তবে, তার পৈতৃক বাড়ি মুন্সীগঞ্জ জেলার শ্রীনগর উপজেলায় অবস্থিত ষোলঘর গ্রামে৷ তার বাবা মৌলভী মোহাম্মদ মুল্লুক চাঁদ এবং মা হামিদা খাতুন। আরমানিটোলা বিদ্যালয় থেকে প্রবেশিকা (বর্তমানে মাধ্যমিক) পাস করেন ১৯৪৮ সালে। রক্ষণশীল মুসলিম পরিবারের মেয়ে হওয়ায় বিদ্যালয়ের গন্ডির পর তার প্রাতিষ্ঠানিক শিক্ষাগ্রহন বন্ধ হয়ে যায়।
১৯৫২ সালের ২৩ জুলাই সম্পাদক ও চিত্র পরিচালক এটিএম ফজলুল হকের সাথে রাবেয়া খাতুনের বিয়ে হয়। তাদের চার সন্তানের মধ্যেে রয়েছে, ফরিদুর রেজা সাগর, কেকা ফেরদৌসী, ফরহাদুর রেজা প্রবাল ও ফারহানা কাকলী।
রাবেয়া খাতুন রচিত মুক্তিযুদ্ধ ভিত্তিক জনপ্রিয় উপন্যাস "মেঘের পর মেঘ" অবলম্বনে বিখ্যাত চলচ্চিত্র পরিচালক চাষী নজরুল ইসলাম ২০০৪ সালে নির্মাণ করেন চলচ্চিত্র মেঘের পরে মেঘ। এবং ২০১১ সালে তার আরেকটি জনপ্রিয় উপন্যাস "মধুমতি" অবলম্বনে পরিচালক শাহজাহান চৌধুরী একই শিরোনামে নির্মাণ করেন চলচ্চিত্র মধুমতি। এছাড়াও অভিনেত্রী মৌসুমী ২০০৩ সালে তার লেখা "কখনো মেঘ কখনো বৃষ্টি" অবলম্বনে একই শিরোনামে নির্মাণ করেন চলচ্চিত্র কখনো মেঘ কখনো বৃষ্টি। লেখালেখির পাশাপাশি রাবেয়া খাতুন শিক্ষকতা করেছেন। সাংবাদিকতাও করেছেন। এছাড়া তিনি বাংলা একাডেমীর কাউন্সিল মেম্বার ছিলেন। তিনি ছিলেন জাতীয় গ্রন্থ কেন্দ্রের গঠনতন্ত্র পরিচালনা পরিষদের সদস্য, জাতীয় চলচ্চিত্র পুরস্কারের জুরীবোর্ডের বিচারক, শিশু একাডেমীর কাউন্সিল মেম্বার ও টেলিভিশনের 'নতুন কুড়ি'র বিচারক। বাংলাদেশ টেলিভিশনের জাতীয় বিতর্কের জুরীবোর্ডের বিচারক ও সভানেত্রীর দায়িত্ব পালন করেছেন। যুক্ত ছিলেন বাংলা একাডেমী, বাংলাদেশ লেখিকা সংঘ, ঢাকা লেডিজ ক্লাব, বিজনেস ও প্রফেশনাল উইমেন্স ক্লাব, বাংলাদেশ লেখক শিবির, বাংলাদেশ কথা শিল্পী সংসদ ও মহিলা সমিতির সঙ্গে।
মুক্তিযুদ্ধ ভিত্তিক
একাত্তরের নয় মাস
একাত্তরের নিশান
উপন্যাস সমূহ
ফেরারী সূর্য, মেঘের পরে মেঘ, হিরণ দাহ , বাগানের নাম মলিন ছড়া।
২০২১ সালের ৩ জানুয়ারি গুলশানে নিজ বাড়িতে মৃত্যুবরণ করেন তিনি। তার বয়স হয়েছিল ৮৫ বছর।
জীববৈজ্ঞানিক শ্রেণিবিন্যাস

জীববৈজ্ঞানিক শ্রেণিবিন্যাস এক ধরনের "বৈজ্ঞানিক শ্রেণিবিন্যাস" পদ্ধতি যার মাধ্যমে বিশ্বের আবিষ্কৃত সকল জীবকে বিভিন্ন গোষ্ঠী বা শ্রেণীতে সাজানো হয়। বৈজ্ঞানিকভাবে এই পদ্ধতিই সবচেয়ে বেশি স্বীকৃত। শ্রেণিবিন্যাসকে বৈজ্ঞানিক ট্যাক্সোনমির অংশ হিসেবে দেখা যেতে পারে তবে এটা অবশ্যই লোক-ট্যাক্সোনমি থেকে আলাদা। আধুনিক জীববৈজ্ঞানিক শ্রেণিবিন্যাসের জনক বলা হয় ক্যারোলাস লিনিয়াসকে। কারণ তিনিই প্রথম অভিন্ন ভৌত বৈশিষ্ট্যের আলোকে জীবের শ্রেণিবিভাগ করেছিলেন। এর পর থেকেই লিনিয়াসের করা শ্রেণিবিন্যাসকে বিভিন্নভাবে পরিমার্জিত ও সংশোধিত করা হচ্ছে যাতে এর সাথে ডারউইনের সাধারণ পূর্বপুরুষের তত্ত্বকে মেলানো যায়। অধুনা আণবিক ফাইলোজেনেটিক্স এর মাধ্যমে এই শ্রেণিবিন্যাসে অনেক ধরনের সংশোধন আনা হচ্ছে। এগুলো সূক্ষ্ণ ও নিখুঁত কারণ এক্ষেত্রে ডিএনএ তে সংরক্ষিত তথ্য ব্যবহার করা হয়। এই প্রক্রিয়াই ভবিষ্যতে ব্যবহৃত হতে থাকবে। জীববৈজ্ঞানিক শ্রেণিবিন্যাস বায়োলজিক্যাল সিস্টেমেটিক্স এর একটি শাখা।বিচিত্র ধরনের জীবজগৎকে চারিত্রিক বৈশিষ্ট্যের সাদৃশ্যের ভিত্তিতে একসাথে ও বৈসাদৃশ্যের ভিত্তিতে পৃথক দলে স্থাপনের নীতিমালায় পৃথিবীর সমস্ত জীবকে ধাপে ধাপে বিন্যাস করার পদ্বতিকে শ্রেণিবিন্যাস বলে।
থিন ফিল্ম ট্রানজিস্টর লিকুইড ক্রিস্টাল ডিসপ্লে

থিন ফিল্ম ট্রানজিস্টর লিকুইড ক্রিস্টাল ডিসপ্লে (), সংক্ষপে টিএফটি এলসিডি (TFT-LCD) থিন ফিল্ম ট্রানজিস্টর প্রযুক্তি ব্যবহার করে উদ্ভাবিত উন্নত মানের ছবি প্রদর্শন ব্যবস্থা বা পর্দা। এই প্রযুক্তি বর্তমানে ডিজিটাল ক্যামেরা, মোবাইল ফোন, টিভি ও কম্পিউটার মনিটরে হিসেবে বহুল ব্যবহার হচ্ছে।
এই প্রযুক্তির আরো সংস্করণের মধ্যে আছে:
টেনিদা

টেনিদা বা টেনি বা ভজহরি মুখার্জি হলো নারায়ণ গঙ্গোপাধ্যায় সৃষ্ট একটি জনপ্রিয় কাল্পনিক চরিত্র।
টেনিদা মূলত উত্তর কলকাতার পটলডাঙায় বসবাসরত একটি স্থানীয় চরিত্র। টেনিদার প্রকৃত নাম ভজহরি মুখার্জি। পটলডাঙার আশেপাশে ​​বসবাসরত চার তরুণ ছেলেদের একটি দলের নেতা টেনিদা পড়াশোনায় তেমন ভালো ছিলেন না। সাত বারের চেষ্টাতে মাধ্যমিক পরীক্ষায় পাশ করেছিলেন তিনি। টেনিদা বিখ্যাত ছিলেন তার খাঁড়ার মত নাকের জন্যে, গড়ের মাঠে গোরা পেটানোর জন্যে। আর তার বিখ্যাত সংলাপ, ""ডি-লা গ্রান্ডি মেফিস্টোফিলিস ইয়াক ইয়াক""। টেনিদা সম্বন্ধে গল্পকথক প্যালারাম বলেছেন, "টেনিদাকে নইলে আমাদের যে একটি দিনও চলে না। যেমন চওড়া বুক - তেমনি চওড়া মন।" "পাড়ার কারও বিপদ-আপদ হলে টেনিদাই গিয়ে দাঁড়িয়েছে সকলের আগে। লোকের উপকারে এক মুহূর্তের জন্য তার ক্লান্তি নেই - মুখে হাসি তার লেগেই আছে। ফুটবলের মাঠে সেরা খেলোয়াড়, ক্রিকেটের ক্যাপ্টেন। আর গল্পের রাজা। এমন করে গল্প বলতে কেউ জানে না।"
টেনিদা গল্প মূলত দুই ধরনের, (ক) টেনিদা তার তথাকথিত বীরত্বের বানানো গল্প বর্ণনা করেন। (খ) টেনিদা ও প্যালা বা চার তরুণ দলের অত্যধিক উল্লসিত অ্যাডভেঞ্চারের আকর্ষণীয় এবং শেষে রহস্যময় পরিস্থিতি মাধ্যমে সমাধানের গল্প বর্ণনা। এই সিরিজের ছোটগল্পগুলি ব্যাপকভাবে কলকাতার উপর ভিত্তি করে রচিত।
নারায়ণ গঙ্গোপাধ্যায় টেনিদাকে বেশ কয়েকটি উপন্যাস ও ছোট গল্প এবং একটি নাটকে উপস্থাপিত করেছেন।
টেনিদাকে নিয়ে 'চার মূর্তি' নামে নারায়ণ গঙ্গোপাধ্যায় প্রথম উপন্যাস লেখেন যা ১৯৫৭ খ্রিষ্টাব্দে 'অভ্যুদয় প্রকাশ মন্দির' থেকে গ্রন্থাগারে প্রকাশিত হয়। পরের উপন্যাস 'চার মূর্তির অভিযান' ১৯৬০ খ্রিষ্টাব্দের জুলাই মাসে গ্রন্থাগারে প্রকাশিত হয়। এই উপন্যাসের দ্বিতীয় পরিচ্ছেদে টেনিদার আসল নাম যে ভজহরি মুখার্জি তা জানা যায় এবং তার বিখ্যাত স্লোগান 'ডি-লা-গ্রান্ডি মেফিস্টোফিলিস ইয়াক্‌ ইয়াক্‌' এই উপন্যাসেই প্রথম শোনা যায়। নারায়ণ গঙ্গোপাধ্যায় টেনিদাকে নিয়ে যে সমস্ত উপন্যাস লিখেছেন, সেগুলি হল-
এছাড়াও নারায়ন গঙ্গোপাধ্যায়ের মৃত্যুর পর তার স্ত্রী আশা দেবী কলম ধরেছিলেন টেনিদা পাঠকদের অনুরোধে। তার হাত দিয়ে 'টেনিদার অজলাভ' উপন্যাস ও কয়েকটি ছোটগল্পও বেরিয়েছে। পটলা, মুসুরী ইত্যাদি চরিত্র সঙ্গ দিয়েছে টেনিদাকে।
টেনিদাকে নিয়ে নারায়ণ গঙ্গোপাধ্যায় 'পরের উপকার করিও না' নামে একটিমাত্র নাটক রচনা করেছেন। নাটকটি তার 'পরের উপকার করিও না' গল্পের নাট্যরূপ। এই নাটকে টেনিদা তার আসল নাম ভজহরি মুখোপাধ্যায় নামে উপস্থাপিত হয়েছে। নাটকের অন্যান্য চরিত্ররা তাকে টেনিদা নামে না ডেকে ভজাদা নামে সম্বোধিত করেছে।
টেনিদাকে নিয়ে বাংলায় একাধিক কমিক্স তৈরি হয়েছে। অরিজিৎ দত্ত চৌধুরী এই কমিক্সগুলোতে চিত্রনাট্য ও ছবি উভয়েরই শিল্পী হিসেবে কাজ করেছেন। কমিক্সগুলি প্রথমে আনন্দমেলা ও পরে এবেলায় ধারাবাহিকভাবে প্রকাশিত হয়েছ।
এর মধ্যে কিছু কাজ আনন্দ পাবলিশার্স বই হিসবে প্রকাশ করেছে " পটলডাঙার টেনিদা" শিরোনামে। 
পরবর্তীতে পারুল প্রকাশনীর তরফ থেকে আরো দুটি বই প্রকাশিত হয়েছে "টেনিদার অভিযান" শিরোনামে।
টেনিদা কাহিনী একাধিকবার চলচ্চিত্রায়িত হয়েছে। ১৯৭৮ সালে উমানাথ ভট্টাচার্য পরিচালিত "চারমূর্তি" সিনেমায় টেনিদার ভূমিকায় অভিনয় করেন চিন্ময় রায়। এটি নারায়ন গঙ্গোপাধ্যায়ের 'চারমূর্তি' উপন্যাস অবলম্বনে নির্মিত। ২০১১ সালে চারমূর্তির অভিযান কাহিনী অবলম্বনে নির্মিত হয় টেনিদা (চলচ্চিত্র)। শুভাশিষ মুখোপাধ্যায় এই ছবিটিতে টেনিদার চরিত্রে অভিনয় করেন। ভবিষ্যতে 'ঝাউ বাংলোর রহস্য' অনুসারে টেনিদার আরো একটি চলচ্চিত্র নির্মাণ করতে চলেছেন সায়ন্তন ঘোষাল। যার সম্ভাব্য নাম 'টেনিদা অ্যান্ড কোং', এতে টেনিদার ভূমিকায় অভিনয় করবেন কাঞ্চন মল্লিক।
নুরি আল-মালিকি

নুরি কামিল মোহাম্মদ হাসান আল-মালিকি (; জন্ম ২০ জুন ১৯৫০), জাওয়াদ আল-মালিকি নামেও পরিচিত () অথবা আবু ইসরা (), হলেন একজন ইরাকি রাজনীতিবিদ, যিনি ২০০৬ থেকে ২০১৪ সাল পর্যন্ত ইরাকের প্রধানমন্ত্রীর দায়িত্ব পালন করেন। এছাড়াও তিনি ২০১৬ থেকে ২০১৮ পর্যন্ত ইরাকের ভাইস প্রেসিডেন্ট হিসেবে দায়িত্ব পালন করেন। বর্তমানে তিনি ইসলামিক দাওয়া পার্টির সেক্রেটারি জেনারেল।
আল-মালিকি ১৯৭০ এর দশকের শেষের দিকে শিয়া বিরোধী হিসাবে সাদ্দাম হুসেন এর শাসনামলে তার রাজনৈতিক জীবন শুরু করেছিলেন এবং ২৪ বছর নির্বাসনে গিয়ে মৃত্যুদণ্ডে পালিয়ে যাওয়ার পরে তিনি খ্যাতি অর্জন করেছিলেন। বিদেশে থাকাকালীন তিনি ইসলামিক দাওয়া পার্টি এর সিনিয়র নেতা হয়েছিলেন, সাদ্দাম বিরোধী গেরিলাদের তৎপরতার সমন্বয় সাধন করেছিলেন এবং ইরানি ও সিরিয়ার কর্মকর্তাদের সাথে সম্পর্ক গড়ে তোলেন যার সাহায্যে তিনি সাদ্দামকে ক্ষমতাচ্যুত করার জন্য সাহায্য চেয়েছিলেন। ২০১১ সালের শেষের দিকে আল-মালিকি ইরাকের মার্কিন যুক্তরাষ্ট্র ও জোট বাহিনীর সাথে নিবিড়ভাবে কাজ করেছিলেন।
১৪ ই আগস্ট ২০১৪-এ তিনি ইরাকের প্রধানমন্ত্রী পদ থেকে পদত্যাগের ঘোষণা করেন। 
২০১৪ সালের সেপ্টেম্বরে আল-মালিকি ইরাকের তিন জন ভাইস প্রেসিডেন্ট এর মধ্যে একজন নির্বাচিত হয়েছিলেন, এই পদটি বিলুপ্ত করার চেষ্টা সত্ত্বেও তিনি এখনও একটি পদে রয়েছেন।
ইয়াশার বুয়ুকানোত

জেনারেল মেহমেট ইয়াসার বুয়ুকানিত (জন্ম: ১লা সেপ্টেম্বর ১৯৪০) তুর্কি সশস্ত্র বাহিনীর ২৫তম চিফ অফ জেনারেল স্টাফ। ২৮শে আগস্ট ২০০৬ থেকে ২৮শে আগস্ট ২০০৮ পর্যন্ত তিনি এই বাহিনীর দায়িত্ব পালন করেছেন।
ইয়াসার বুয়ুকানিত ১৯৪০ সালের ১লা সেপ্টেম্বর তুর্কির ইস্তানবুলে জন্মগ্রহণ করেন। তিনি ১৯৫৯ সালে এরজিনকান মিলিটারি হাই স্কুলে ভর্তি হন। তিনি কারা হার্প অকুলু থেকে ১৯৬১ সালে পদাতিক কর্মকর্তা হিসেবে স্নাতক সম্পন্ন করেন। ১৯৬৩ সালে ইনফ্যান্ট্রি স্কুল থেকে স্নাতক সম্পন্ন করে তিনি ১৯৭০ সাল পর্যন্ত তুর্কি সেনাবাহিনীর বিভিন্ন ইউনিটে প্লাটুন ও কমান্ডো কোম্পানির কমান্ডার পদে দায়িত্ব পালন করেন।
হাউমেয়া

হাউমেয়া (ইংরেজি ভাষায়: Haumea; পূর্বে নামে পরিচিত ছিল; প্রতীক: ) কাইপার বেষ্টনীর একটি বামন গ্রহ যার ভর প্লুটোর প্রায় এক তৃতীয়াংশ। বিশাল সাংঘর্ষিক পরিবারের সদস্য হিসেবে পরিচিত এই বস্তুটি আবিষ্কার করেছে স্পেনের জোসে লুইস অর্টিজ মোরেনো গ্রুপ (José Luis Ortiz Moreno) এবং মার্কিন যুক্তরাষ্ট্রের মাইক ই ব্রাউন গ্রুপ । মোরেনো গ্রুপ স্পেনের সিয়েরা নেভাদা অবজারভেটরিতে কাজ করার সময় আবিষ্কারটি করেছে আর ব্রাউন গ্রুপের আবিষ্কারটি সম্পন্ন হয়েছে ক্যালটেকে। এমপিসি মোরেনোর গ্রুপকে আবিষ্কারের কৃতিত্ব দিয়েছে। কারণ তারাই আগে ঘোষণা দিয়েছিল।
কিউবিওয়ানো তথা কাইপার বেষ্টনীস্থিত চিরায়ত বস্তগুলোর মধ্যে এই বস্তুটি বেশ কয়েকটি বৈশিষ্ট্যের কারণে স্বাতন্ত্র্য অর্জন করেছে। বৈশিষ্ট্যগুলো হল: দুইটি চাঁদ, অতি উচ্চ দ্রাঘন এবং পৃষ্ঠে কেলাসিত বরফ জল থাকার কারণে সৃষ্ট অতিরিক্ত প্রতিফলন অনুপাত। অনেক আগের একটি সংঘর্ষের কারণে সৃষ্ট সাংঘর্ষিক পরিবারের সদস্যগুলোর মধ্যে একে সর্ববৃহৎ বলে ধরে নেয়া হয়েছে। এই সংঘর্ষের কারণেই ব্যতিক্রমী বৈশিষ্ট্যগুলোর জন্ম হয়েছিল।
২০০৮ সালের ১৭ সেপ্টেম্বর, আইএইউ এই বস্তুকে সৌরজগতের পঞ্চম বামন গ্রহ হিসেবে স্বীকৃতি দেয়। এর নতুন নাম রাখা হয় হাওয়াই দ্বীপপুঞ্জের পৌরাণিক কাহিনীতে বর্ণীত উর্বরতা ও সন্তান প্রসবের দেবী হাউমেয়া-এর নামানুসারে।
সিমেন্ট

সিমেন্ট বালি ঘটিত (Silicious), এলুমিনা ঘটিত (Argillaceous) মাটি এবং চুন ঘটিত (Calcareous) পদার্থের সমন্বয়ে তৈরী একটি জটিল ধরনের মিশ্রনের মিহি গুঁড়ো পদার্থ। সাধারণত সিমেন্ট ধূসর বা সবুজ ধূসর বর্ণের হয়। সিমেন্ট হল সেই জাতীয় পদার্থ যাদেরকে পানি বা অন্য কোন তরলের সাথে মিশ্রিত করলে কাদার মত নমনীয় পদার্থ পাওয়া যায় এবং তা কিছু সময়ের মধ্যে জমে গিয়ে বিভিন্ন দৃঢ়তার শক্ত পদার্থ গঠন করে।
সিমেন্ট বাড়ী-ঘর, রাস্তা, সেতু ইত্যাদি যাবতীয় নির্মাণ কাজের প্রধান উপাদান। সিমেন্ট যা কংক্রিট তৈরী করার প্রধান একটি  উপাদান।কংক্রিট হল সবচেয়ে ব্যাপকভাবে ব্যবহৃত উপাদান এবং পানির পর পৃথিবীতে সবচেয়ে বেশি ব্যবহৃত সম্পদ । 
সিমেন্টের মূল উপাদানগুলি হল -
সিমেন্ট কয়েক ধরনের হয়ে থাকে। যেমন:
এর মধ্যে সবচেয়ে বেশি ব্যবহৃত হয় পোর্টল্যান্ড সিমেন্ট।
সিমেন্ট ব্যবহারের আগে তার গুণমান যাচাই করা জরুরি এবং এর জন্যে বিভিন্ন রকমের সিমেন্ট পরীক্ষা করা হয়। রাসায়নিক উপাদানের উপস্থিতির পরীক্ষা, মিহিত্বের পরীক্ষা, সেটিং সময় পরীক্ষা, চাপ সহন ক্ষমতার পরীক্ষা, ইত্যাদি পরীক্ষার মাধ্যমে সিমেন্টের গুণমান যাচাই করা হয়।
Building Materials & Construction - P. RAY (Book).
সিমেন্ট পরীক্ষা (Cement Test).
ফিল্ড-প্রোগ্রামেবল গেইট অ্যারে

ফিল্ড-প্রোগ্রামেবল গেইট অ্যারে একটি অর্ধপরিবাহী চিপ যাতে "লজিক ব্লক" নামে কিছু প্রোগ্রামেবল লজিক অংশ এবং এই ব্লকগুলির মাঝে তারের সংযুক্তি থাকে। লজিক ব্লকগুলোকে প্রোগ্রাম করে বিভিন্ন প্রাথমিক গেইট, যেমন অ্যান্ড, এক্সর অথবা আরো জটিল কম্বিনেশনাল ফাংশন যেমন ডিকোডার বা গাণিতিক ফাংশন প্রণয়ন করা যায়। অধিকাংশ এফপিজিএ-তে লজিক ব্লকের সাথে মেমরি যুক্ত থাকে যা সাধারণ ফ্লিপ-ফ্লপ হতে পারে অথবা পুরোদস্তুর মেমরি ব্লকও হতে পারে।
সবগুলো লজিক ব্লকের মাঝে তারের সংযুক্তির কারণে সিস্টেম ডিজাইনারের কাছে এফপিজিএকে একটি এক-চিপের প্রোগ্রামযোগ্য ব্রেডবোর্ডের মত মনে হবে। এফপিজিএ তৈরি করার পর এটি কি কাজ করবে তা পুরোপুরি নির্ভর করে যিনি এটির উপর প্রোগ্রাম করবেন তার উপরে। একারণেই একে "ফিল্ড-প্রোগ্রামেবল" বলা হয়।
এফপিজিএ সাধারণত তাদের অ্যাপ্লিকেশন-স্পেসিফিক ইন্টিগ্রেটেড সার্কিট (অ্যাসিক) প্রতিপক্ষ থেকে কিছুটা ধীরগতির হয়ে থাকে, খুব জটিল কোন ফাংশনের কাজ করতে পারেনা এবং কিছুটা বেশি বিদ্যুত শক্তি লাগে। কিন্তু এদের সুবিধা হচ্ছে এফপিজিএতে ডিজাইন করার সময় অনেক কম-লাগে ফলে বাজারে তাড়াতাড়ি ছেড়ে দেয়া যায়, এটিকে বারবার প্রোগ্রাম করা হয় যায় ফলে ডিবাগিং-এ সমস্যা কম হয় এবং এদের ইঞ্জিনিয়ারিং খরচ কম। প্রস্তুতকারকরা কমদামী এফপিজিএ ও বাজারে ছেড়ে থাকেন যেটিকে একবার মাত্র প্রোগ্রাম করা যায় এবং আচরনের দিকদিয়ে এটি অ্যাসিকের নিকটবর্তী। সাধারণ এফপিজিএর উপর নকশা প্রণয়ন করার পর সাধারণত এই চিপে নকশা প্রোগ্রাম করে বাজারে ছাড়া হয়।
"কমপ্লেক্স প্রোগ্রামেবল লজিক ডিভাইস" (সিপিএলডি) সাধারণ কাজের জন্য এফপিজিএর একটি বিকল্প। বিদ্যুত না থাকলেও এদের মাঝে প্রোগ্রাম নষ্ট হয় না।
এফপিজিএ বা সিপিএলডি কে প্রোগ্রাম করতে হলে প্রথমে কি কাজের জন্য এটি ব্যবহৃত হবে সেটি সার্কিট ডায়াগ্রাম (স্কিমেটিক) বা হার্ডওয়্যার ডেসক্রিপশন ল্যাঙ্গুয়েজ (এইচডিএল) দিয়ে তৈরি করতে হবে। সাধারণত জটিল ডিজাইনের জন্য এইচডিএলকেই পছন্দ করা হয়। এরপর এফপিজিএ প্রস্তুতকারকদের সরবরাহকৃত সফটওয়্যার দিয়ে স্কিমেটিক/এইচডিএল প্রোগ্রামকে এফপিজিএ/সিপিএলডির উপযোগী বাইনারি ফাইলে রুপান্তরিত করা হয়। এরপর সিরিয়াল ইন্টারফেস বা জেট্যাগ ইন্টারফেসের মাধ্যমে এই প্রোগ্রামকে নন-ভোলাটাইল মেমরিতে (যেমন ইইপিরম) সংরক্ষণ করা হয়। বিদ্যুত সংযোগ পাওয়ার পরে এফপিজিএ এই মেমরি থেকে তার আন্তঃসংযোগ স্থাপন করে এবং প্রয়োজনীয় কাজের উপযুক্ত হয়।
ইয়োগি শিলা

ইয়োগি শিলা মঙ্গলের ভূপৃষ্টে অবস্থিত একটি শিলা। ১৯৯৭ সালে মার্স পাথফাইন্ডার অভিযানের সময় এটি আবিষ্কৃত হয়। এর নামকরণ করেন জেফ্রি এ ল্যান্ডিস। সেই অবিযানে যত শিলা আবিষ্কৃত হয়েছিল তার সবগুলোরই নামকরণ করা হয়েছিল বিভিন্ন আইকন এবং ফিগারের নামে। নভোযান থেকে ইয়োগি শালাটি দেখতে অনেকটা ভল্লুকের মাথার মত দেখাচ্ছিলো। এজন্যই বিখ্যাত কার্টুন ভল্লুক চরিত্র ইয়োগি বেয়ারের নামানুসারে এর নামকরণ করা হয়েছে বলে ধারণা করা হয়।
মঙ্গলে আবিষ্কৃত এটিই প্রথম শিলা যা ব্যাসল্ট দ্বারা গঠিত। এ থেকে বোঝা যায় মঙ্গলে অনেক আগে অগ্ন্যুৎপাত ঘটতো। কারণ ব্যসল্ট একটি আগ্নেয় শিলা। শিলার পৃষ্ঠদেশ খুব মসৃণ হওয়ায় এটিও ধারণা করা গেছে যে, সে অঞ্চলে আগে তরল পানির অস্তিত্ব ছিল। ইয়োগিই প্রথম বড় আকারের শিলা যেখানে সোজার্নার রোভার পৌঁছুতে সমর্থ হয়। সোজার্নার এক্স-রশ্মি বর্ণালিবীক্ষণের মাধ্যমে এই শিলার গাঠনিক উপাদান নির্ণয় করেছিল। এখানে একটি কাকতালীয় মিল লক্ষ করা যায়, নিউ জার্সির লিট্‌ল ফল্‌সে ইয়োগি বেরা স্টেডিয়ামের নিচে অবস্থিত শিলাটিও ব্যসল্ট দ্বারা গঠিত।
সোজার্নার ইয়োগি শিলার দিকে এগিয়ে যাচ্ছে, এই ছবিটি বিখ্যাত টেলিভিশন সিরিজ এর উদ্বোধনী ক্রেডিটে দেখানো হয়েছিল। এ কারণে স্টার ট্রেকই প্রথম কল্পবিজ্ঞানমূলক টিভি সিরিজ যাতে পৃথিবীর বাইরে অন্য কোন গ্রহে ধারণকৃত ভিডিও ফুটেজ দেখানো হয়েছে।
বাংলাদেশের স্বাধীনতা যুদ্ধের বীরত্বসূচক পদক

বাংলাদেশের স্বাধীনতা যুদ্ধে বীরত্বের জন্য মুক্তিযোদ্ধাগণকে বিভিন্ন ধরনের পদক প্রদান করা হয়েছে। এই পদক সমূহ কয়েক স্তরে বিভক্ত। যেমন- বীরত্বসূচক পদক, প্রধান সেনাপতির প্রশংসাপত্র, মুক্তিযুদ্ধের স্মারক পদক এবং আহতসূচক ফিতা।
মুক্তিযুদ্ধে মোট ২৬৯ জনকে প্রধান সেনাপতির প্রশংসাপত্র প্রদান করা হয়। এই তালিকা ২৫শে মার্চ ১৯৭৩ সালে পত্রিকায় প্রচার করা হয়। প্রশংসাপত্র পাবার যোগ্যতা সম্বন্ধে তেমন কিছু জানা যায় না।
এই পদক কতজন পেয়েছেন তার কোন পরিসংখ্যান নাই।
আনবিবিয়াম

আনবিবিয়াম (ইংরেজি ভাষায়: Unbibium) অতি সাম্প্রতিক সময়ে আবিষ্কৃত একটি অতি ভারী মৌলিক পদার্থের সাময়িক নাম। এটা একা-থোরিয়াম নামেও পরিচিত। Ubb রাসায়নিক প্রতীকবিশিষ্ট এই মৌলের পরমাণবিক সংখ্যা ১২২ এবং পারমণবিক ভর ২৯২। হিব্রু ইউনিভার্সিটি অফ জেরুজালেম এর একটি গবেষকদল সম্প্রতি এটি আবিষ্কার করেছেন। পর্যায় সারণীতে অষ্টম পর্যায়ের জি২ শ্রেণীতে একে স্থান দেয়া হয়েছে। এই আবিষ্কারের তথ্য এখনও সম্পূর্ণ নিশ্চিত না। নিশ্চিত হলে এটিই হবে প্রকৃতিতে পাওয়া প্রথম অতিভারী রাসায়নিক মৌল।
হার্ডওয়্যার ডেসক্রিপশন ল্যাঙ্গুয়েজ

হার্ডওয়্যার ডেসক্রিপশন ল্যাঙ্গুয়েজ বা এইচডিএল বলতে ইলেকট্রনিক্সে সেই ধরনের কম্পিউটার ভাষাকে বোঝানো হয় যেটি দিয়ে বৈদ্যুতিক বর্তনীকে সংজ্ঞায়িত করা যায়। এই ভাষার মাধ্যমে বর্তনীর কার্যপ্রণালী, এর ডিজাইন ও ব্যবস্থা এবং সিমুলেশন করে এর বিভিন্ন পরীক্ষা প্রণালীকে বোঝানো যেতে পারে।
ইলেকট্রনিক ব্যবস্থার কাঠামো বোঝানোর জন্য টেক্সট-ভিত্তিক হার্ডওয়্যার ডেসক্রিপশন ল্যাঙ্গুয়েজ বা এইচডিএল একটি প্রমিত পদ্ধতি। সাধারণ প্রোগ্রামিং ভাষার সাথে এর পার্থক্য হচ্ছে এইচডিএল-এর সিনট্যাক্স ও সেমানটিকসে সময় এবং সমান্তরাল প্রক্রিয়া বোঝানোর জন্য বিশেষ সংকেত ব্যবহার করা হয় যা কম্পিউটার হার্ডওয়ারের মূল বৈশিষ্ট্য।
জটিল নকশাবিশিষ্ট হার্ডওয়্যারে নকশার নির্ভূলতা পরীক্ষার জন্য হার্ডওয়্যার তৈরির করার পূর্বে হার্ডওয়্যার ডেসক্রিপশন ল্যাঙ্গুয়েজের সাহায্যে পরীক্ষা করে নেয়া হয়,এতে শ্রম ও অর্থের অপচয় রোধ হয়। 'এইচডিএল এর সবথেকে জনপ্রিয় দুটি সংস্করণ হলো ভেরিলগ(verilog) এবং ভিএইচডিএল(VHSIC hardware description language)।
সংক্ষেপণ

সংক্ষেপণ বলতে কোনো শব্দ, পদগুচ্ছ বা বাক্যের সংক্ষিপ্ত রূপকে বোঝায়। সংক্ষেপণ বিভিন্নভাবে সম্পাদিত হতে পারে।
এক ধরনের সংক্ষেপণে কোন শব্দগুচ্ছের প্রতিটি শব্দের আদ্যক্ষর নিয়ে এর সংক্ষিপ্ত রূপ গঠন করা হয়; একে আদ্যক্ষরা বলে। যেমন- দুর্নীতি দমন কমিশন থেকে দুদক।
আবার কখনো কখনো একটি শব্দের একাংশ আরেকটি শব্দের কোনো একটি অংশের সাথে মিলিয়ে নতুন সংক্ষেপিত শব্দ গঠন করা হয়। একে মিশ্রণ বলে। যেমন- ধোঁয়া ও কুয়াশা থেকে তৈরি করা হয়েছে ধোঁয়াশা।
অনেক সময় কোন শব্দের একাংশ ছেঁটে ফেলে শব্দটির সংক্ষিপ্ত রূপ তৈরি করা হয়। যেমন- বেবিট্যাক্সি থেকে শুধু বেবি।
বাক্য সংক্ষেপণের বিষয়টি সাধারণত ঊহ্যতা বা অনুক্ততা শিরোনামের অধীনে আলোচনা করা হয়।
অপাদান কারক

ভাষাবিজ্ঞানের পরিভাষায়, অপাদান কারক বলতে এমন একটি উপায় বোঝায়, যার সাহায্যে বাক্যস্থিত কোনো শব্দের রূপ পরিবর্তন করে বা অন্য কোনো উপায়ে শব্দটির সাথে বাক্যের অন্যান্য অংশের সাথে বিশেষ এক ধরনের সম্পর্ক স্থাপন করা হয়। সাধারণভাবে, যা থেকে কিছু বিচ্যুত, জাত, বিরত, আরম্ভ, উৎপন্ন, দূরীভূত ও রক্ষিত হয় এবং যা দেখে কেউ ভীত হয়, তাকেই অপাদান কারক বলে। অপাদান কারক মূলত বিশেষ্য পদ এবং এর সাথে সম্পর্কিত পদ যেমন বিশেষণ বা সর্বনাম এর উপর প্রযুক্ত হয়।
অপাদান কারক দিয়ে সাধারণত কোনো কিছু থেকে সরে যাওয়া অর্থ বোঝানো হয়। বাংলা ভাষাতে বিশেষ্যের পরে হতে, থেকে,চেয়ে (পঞ্চমী বিভক্তি), দিয়া, দিয়ে (তৃতীয়া বিভক্তি) ইত্যাদি অনুসর্গ ব্যবহার করে সাধারণত অপাদান কারক বোঝানো হয়।
উদাহরণ:
বিচ্যুত: গাছ থেকে পাতা পড়ে। মেঘ থেকে বৃষ্টি পড়ে।
গৃহীত: শুক্তি থেকে মুক্তো মেলে। দুধ থেকে দই হয়।
জাত: জমি থেকে ফসল পাই। খেঁজুর রসে গুড় হয়।
বিরত: পাপে বিরত হও।
দূরীভূত: দেশ থেকে পঙ্গপাল চলে গেছে।
রক্ষিত: বিপদ থেকে বাঁচাও। বিপদে মোরে রক্ষা কর।
আরম্ভ: সোমবার থেকে পরীক্ষা শুরু।
উৎপন্ন: তিলে তৈল হয়।
ভীত: বাঘকে ভয় পায় না কে? চোরের ভয়ে ঘুম আসে না। ঘর থেকে বাইরে এসো
অর্থভেদে:
অপশ্রুতি

অপশ্রুতি () বলতে কোন শব্দের স্বরধ্বনি বা ব্যঞ্জনধ্বনির যে পরিবর্তনের মাধ্যমে শব্দটির ব্যাকরণিক ভূমিকা পরিবর্তন ঘটে, তাকে বোঝায়।
উদাহরণস্বরূপ, ইংরেজি ভাষাতে নিচের উদাহরণগুলির মত করে স্বরধ্বনির পরিবর্তনের মাধ্যমে ক্রিয়ার কাল, সকর্মকতা/অকর্মকতা কিংবা বিশেষ্যের বচনের পরিবর্তন নির্দেশিত হতে পারে।
একইভাবে ব্যঞ্জনধ্বনির পরিবর্তনের মাধ্যমেও ব্যাকরণিক পার্থক্য নির্দেশ করা সম্ভব।
এজ

এনহ্যান্স্‌ড ডেটা রেট্‌স ফর জিএসএম এভোলিউশন (সংক্ষেপে এজ), এনহ্যান্স্‌ড জিপিআরএস, বা আইএমটি একক ক্যারিয়ার হলো একটি ডিজিটাল মোবাইল ফোন প্রযুক্তি যার মাধ্যমে বেশি পরিমাণ উপাত্ত সঞ্চারণ হার এবং উন্নত উপাত্ত সঞ্চারণ নির্ভরশীলতা অর্জন করা যায়। যদিও এটি আন্তর্জাতিক টেলিযোগাযোগ ইউনিয়ন-এর থ্রিজি সংজ্ঞার মধ্যে পড়ে, তথাপি এটিকে সাধারণত ২.৭৫জি হিসেবে শ্রেণীভুক্ত করা হয়। এজ প্রথম চালু হয় ২০০৩ সালে জিএসএম নেটওয়ার্কে মার্কিন যুক্তরাষ্ট্রে, সিংগুলার (বর্তমান এটিএন্ডটি) কর্তৃক।
এজ প্যাকেট সুইচ্‌ড অ্যাপ্লিকেশনে (যেমন ইন্টারনেট সংযোগ দিতে) ব্যবহার করা যায়। উচ্চগতির অ্যাপ্লিকেশন যেমন ভিডিও সার্ভিস এবং অন্যান্য মাল্টিমিডিয়া ইজিপিআরএস-এর বাড়তি উপাত্ত সুবিধার সুফল পেতে পারে। এজ সার্কিট সুইচ্‌ড-এর অগ্রগতি ভবিষ্যতে সম্ভবনাময়।
পরম গাঠনিক উপাদান

ভাষাবিজ্ঞানের পরিভাষায় পরম গাঠনিক উপাদান () বলতে বাক্যের তেমন একটি গাঠনিক উপাদানকে বোঝায়, যা বাক্যের বাকী অংশ থেকে পৃথক বা বিচ্ছিন্ন।
ইংরেজি ভাষাতে বিশেষণ ও ক্রিয়াবিশেষণগুলিকে এভাবে ব্যবহার করা যায়। যেমন - Nevertheless, the inevitable happened. বাক্যটিতে nevertheless ক্রিয়াবিশেষণটিকে একটি পরম গাঠনিক উপাদান হিসেবে ব্যবহার করা হয়েছে। একইভাবে Hungry, she let out a scream. বাক্যটিতে Hungry বিশেষণটি একটি পরম গাঠনিক উপাদান।
সারাংশ

সারাংশ () বলতে কোন বৃহত্তর রচনা, যেমন কোন গবেষণাপত্র, সন্দর্ভ, অভিসন্দর্ভ, পর্যালোচনা, সম্মেলন বিবরণী, বা যেকোন বিষয়ের উপর গভীর বিশ্লেষণী কোন রচনার মূল বিষয়বস্তুর ধারণা প্রদানকারী একটি সংক্ষিপ্ত রচনাকে বোঝায়। সারাংশ সাধারণত রচনার শুরুতে বা কখনো কখনো রচনার শেষে সংযুক্ত করা হয়।
শিক্ষায়তনিক গবেষণায় জটিল গবেষণাধর্মী বিষয়সমূহ সহজভাবে বোধগম্য করে তুলতে সারাংশ ব্যবহৃত হয়। সারাংশ সম্পূর্ণ গবেষণাপত্রের পরিবর্তে একটি ছোট সত্তা হিসেবে কাজ করতে পারে। যেমন, অনেক প্রতিষ্ঠান কোন গবেষণার মূলভিত্তি নির্বাচনে সারাংশ ব্যবহার করে, যা কোন শিক্ষায়তনিক সম্মেলনে পোস্টার আকারে, মৌখিক উপস্থাপনার বা মঞ্চে উপস্থাপনার ক্ষেত্রে ব্যবহৃত হতে পারে। বেশিরভাগ গবেষণা ডেটাবেজ সার্চ ইঞ্জিনে সম্পূর্ণ গবেষণাপত্র দেওয়ার পরিবর্তে শুরু সারাংশ প্রদান করে থাকে। সম্পূর্ণ গবেষণাপত্র প্রায়শই ক্রয় করতে বলা হয়, ফলে সারাংশ সম্পূর্ণ তথ্যের সংক্ষিপ্তসার হিসেবে গুরুত্ব বহন করে এবং পাঠককে সম্পূর্ণ তথ্য পেতে আগ্রহী করে তুলে।